title: Seututie 100

text: Vuonna 2006 alkaneen mittavan laajennushankkeen aikana tietä levennettiin 2+2/3+3-kaistaiseksi eritasoliittymillä sekä osin joukkoliikennekaistoilla varustetuksi tieksi kolmen kilometrin matkalta Lapinmäentien ja Vihdintien risteyksestä Mäkelänkadulle. Meluvalleja ja aitoja rakennettiin noin 3 kilometriä. Hankkeen tarkoituksena oli lisätä väylän välityskykyä ja parantaa liikenneturvallisuutta. Tien kaikki risteykset eli Mannerheimintien, Ilmalan, Veturitien ja Ratapihantien tasoliittymät muutettiin eritasoliittymiksi. Mannerheimintien alittava Hakamäentien länsipään 320 metriä pitkä tunneli Ruskeasuon bussivarikon kohdalla avattiin liikenteelle 2. kesäkuuta 2009, ja uudistettu Hakamäentie valmistui kokonaisuudessaan samana vuonna 23. syyskuuta. Rakennustyöt maksoivat noin sata miljoonaa euroa. Korkeasta hinnastaan huolimatta tien leventäminen ei tuonut helpotusta tietä vaivanneisiin ruuhkiin, vaan paikoitellen jopa pahensi niitä entisestään. Hakamäentietä levennettäessä oli sen ruuhkautuminen molemmista päistään ennakoitavissa. On kuitenkin hankalaa arvioida, kuinka suurelta osin ympäröivän katuverkon ongelmat johtuvat Hakamäentien suurentuneesta välityskyvystä ja siitä aiheutuneesta lähiympäristön liikenteen kasvusta.


title: Seututie 100

text: Pasilanväylä eli "Pasilan orsi" on Helsingin poikki suunniteltu moottoritiemäinen väylä, joka yhdistäisi Turunväylän ja Lahdenväylän. Pasilanväylän viimeisin yleissuunnitelma valmistui vuonna 1992. Suunnitelmassa Hakamäentie muodostaisi siitä osan. Hakamäentien nykyinen, alkuperäisiä suunnitelmia kevyempi toteutus ei kuitenkaan kaikilta osin tue yleissuunnitelman mukaista ratkaisua. Muu osa suunnitellusta tiestä tulisi kulkemaan suurimmaksi osaksi tunneleissa. Hanke sisältää kolme tunnelia ja Hermannin rantatien jatkeen tunnelissa tielle asti, jolloin se risteäisi eri tasossa tunnelissa Pasilanväylän kanssa.


title: Seututie 100

text: Pasilanväylän toteuttamisen yhteyteen on suunniteltu myös Tuusulanväylän alkukohdan siirtäminen Mäkelänkadun päästä Veturitielle. Hankkeiden yhteiskustannuksiksi arvioidaan useita satoja miljoonia euroja ja ne mahdollistaisivat liikennemäärien kasvun kymmenillä tuhansilla ajoneuvoilla vuorokaudessa. Ympäröivän katuverkon (mm. Mäkelänkatu) liikennemäärät säilyisivät liikennesimulaatioiden mukaan jotakuinkin entisellään, ellei niiden välityskykyä laskettaisi esim. kaistoja poistamalla. Turunväylän tunnelointi väylän länsipäässä saattaisi mahdollistaa uutta rakentamista.


title: Kokoa mut

text: Kokoa mut on suomalaisen näyttelijä/laulaja, Aleksi Sariolan "Illi" -nimellä julkaistu esikoisalbumi. Albumin kappaleista "Punaista" ja "Hukkaa päivä" on tehty musiikkivideot. Edellinen kappaleista julkaistiin myös singlenä, ja se ylsi Suomen virallisen singlelistan sijalle 12. Albumia on tuottanut Emma-palkinnoillakin palkittu tuottaja Jukka Immonen.


title: Luettelo tunnetuista mielialahäiriöisistä

text: Tämä on luettelo tunnetuista henkilöistä, joiden tiedetään elämänsä aikana sairastaneen mielialahäiriötä eli masennuksen tai kaksisuuntaisen mielialahäiriön alatyyppiä tai skitsoaffektiivista häiriötä.


title: Helter Skelter

text: Helter Skelter on Paul McCartneyn säveltämä kappale, joka löytyy The Beatlesin vuonna 1968 ilmestyneeltä albumilta "The Beatles" (The White Album).


title: Helter Skelter

text: Paul McCartney sai inspiraation kappaleeseen luettuaan musiikkilehdestä The Who -yhtyeen singlen ”I Can See for Miles” arvostelun, jossa singleä kuvailtiin äänekkäimmäksi ja villeimmäksi levytykseksi ikinä. Tämän innoittamana McCartney halusi tehdä vieläkin äänekkäämmän ja villimmän kappaleen, ja tulokseksi syntyi "Helter Skelter". Jotkut musiikkimaailman historioitsijat ovat sanoneet, että se on yksi heavy metalin kehityksen avainkappaleista.


title: Helter Skelter

text: Yhdysvaltalainen glam metal -yhtye Mötley Crüe on tehnyt kappaleesta oman versionsa, joka on julkaistu "Shout at the Devil" -albumilla. Myös irlantilainen rockyhtye U2 versioi ”Helter Skelteriä” vuonna 1988 ilmestyneellä "Rattle and Hum" -albumillaan.


title: Gorgonzola (juusto)

text: Gorgonzola on italialainen lehmän täysmaidosta valmistettu sinihomejuusto. Juusto on saanut nimensä Italian Lombardiassa sjaitsevan Gorgonzolan kaupungin mukaan, jossa sitä on valmistettu jo 1600-luvulta alkaen. Kokonainen gorgonzolajuusto painaa 6–8 kiloa ja on sylinterin muotoinen. Se on kermainen ja runsasrasvainen juusto, jossa on noin 50 % rasvaa.


title: Gorgonzola (juusto)

text:
Gorgonzolan valmistuksessa pastöroituun maitoon lisätään "Lactobacillus bulgaricus"- ja "Streptococcus thermophilus" -bakteereita sekä tälle juustolle tyypillisen maun ja sinisen värin muodostavan "Penicillium glaucum" -homeen itiöitä. Nykyisin gorgonzolan valmistuksessa käytetään joskus myös "Penicillium roqueforti" -hometta. Kuivasuolauksen jälkeen siihen pistellään metallisauvoilla reikiä, jotta juuston sisällä olevat mikrobit pääsisivät hengittämään ja lisääntyisivät nopeammin. Siniset juovat muodostuvat ilmareikien yhteyteen. Gorgonzolaa kypsytetään viileässä yleensä 3–4 kuukautta mutta toisinaan jopa puoli vuotta. Nuori juusto on rakenteeltaan pehmeämpää kuin vanha. Pitkään kypsytetty gorgonzolajuusto muuttuu maultaan voimakkaammaksi, jopa pistäväksi.
Gorgonzolajuustolla on ollut EU:n suojattu alkuperänimitys (SAN) vuodesta 1996 lähtien. Vain tietyissä Piemonten ja Lombardian alueilla sijaitsevissa maakunnissa valmistettua juustoa saa kutsua gorgonzolaksi. Juustoa valmistetaan nykyisin noin 40 meijerissä.


title: Luettelo tunnetuista skitsofreenikoista

text: Tämä on luettelo tunnetuista henkilöistä, joilla tiedetään olleen skitsofrenian kirjoon kuuluva häiriö eli skitsofrenia, skitsoaffektiivinen häiriö tai skitsotyyppinen persoonallisuus.


title: Chaim Herzog

text: Chaim Herzog (, 17. syyskuuta 1918 – 17. huhtikuuta 1997) oli Israelin kuudes presidentti vuosina 1983–1993. Hän toimi myös brittiläisen armeijan seuraajana ja Israelin puolustusvoimissa.


title: Chaim Herzog

text: Hän syntyi Belfastissa, Pohjois-Irlannissa ja hänen isänsä oli rabbi Yitzhak HaLevi Herzog. Isä toimi rabbina Irlannissa vuosina 1919–1937 sekä myöhemmin Israelissa ja Palestiinassa. Perheen koti sijaitsi Dublinissa. Herzog opiskeli Wesleyn collegessa Dublinissa.


title: Chaim Herzog

text: Vuonna 1985 Herzog vieraili Wesleyn collegessa, johon hän avasi silloin irlantilais-juutalaisen museon.


title: Chaim Herzog

text: Vuonna 1972 hän perusti Michael Foxin ja Yaakov Neeman kanssa lakiasiaintoimiston, joka on nykyään yksi Israelin suurimpia.


title: Chaim Herzog

text: Chaimin poika Isaac on työväenpuolueen puheenjohtaja.


title: Johann Friedrich Gmelin

text: Johann Friedrich Gmelin (8. elokuuta 1748 Tübingen – 1. marraskuuta 1804 Göttingen) oli saksalainen luonnontieteilijä, lääkäri sekä kasvi- ja hyönteistutkija. Hän valmistui lääketieteen tohtoriksi Tübingenin yliopistosta vuonna 1769.


title: Johann Friedrich Gmelin

text: Hän teki opintomatkan Hollantiin, Englantiin ja Itävaltaan. Vuonna 1772 hän otti vastaan Tübingenin yliopiston lääketieteen professuurin ja vuonna 1775 lääketieteen ja kemian profesuurin Göttingenin yliopistossa. Vuonna 1778 kasvitieteen ja mineralogian oppituolit tulivat hänelle.


title: Johann Friedrich Gmelin

text: Vuonna 1788 hän julkaisi Linnén "Systema Naturaesta" sen 13. painoksen monin korjauksin ja muutoksin.


title: Johann Friedrich Gmelin

text: Johann Friedrich Gmelinin isä Philipp Friedrich Gmelin (1721–1768) oli taiteilija, kasvitieteilijä ja kemisti. Myös hänen poikansa Leopold Gmelin (1788–1853) oli kemisti.


title: Johann Friedrich Gmelin

text: Johann Friedrich Gmelin kuvasi tieteelle lukuisia hyönteisiä, kasveja ja myös lintuja, muun muassa kyhmyjoutsenen, amerikanhaapanan, käärmekotkan, kääpiökotkan, keltajalkaviklon, kesykyyhkyn, harmaapäätikan, isokirvisen, harmaakurkkurastaan, mustaotsalepinkäisen, kirjosiipikäpylinnun, valkokurkkusirkun.


title: While My Guitar Gently Weeps

text: While My Guitar Gently Weeps on The Beatles -yhtyeen George Harrisonin säveltämä kappale, joka ilmestyi vuonna 1968 albumilla "The Beatles" ("The White Album").


title: While My Guitar Gently Weeps

text: Muut Beatlesin jäsenet eivät olleet järin kiinnostuneita kappaleesta kunnes Harrison kutsui ystävänsä Eric Claptonin mukaan levytyssessioihin. Clapton oli aluksi vastahakoinen ollen sitä mieltä "ettei kukaan muu kuin Beatles itse soita Beatlesin levyillä", mutta Harrison sai lopulta hänet suostuteltua soittamaan. Harrison on sanonut kappaleen kitarasoolosta, että ""Eric soitti sen, ja mielestäni se oli todella hyvä. Me kuuntelimme sen, ja hän sanoi, `Siinä on pieni ongelma kylläkin; se ei ole tarpeeksi beatlesmäinen,´ joten me laitoimme sen ADT:n (automaattinen tuplaus-raita) kautta saadaksemme sen värisemään"."


title: While My Guitar Gently Weeps

text: George Harrison esitti myöhemmin kappaletta satunnaisesti Eric Claptonin kanssa eri esiintymisissä. Kappaleen akustinen demoversio, jolla kitaraa soittaa Harrison, on julkaistu kokoelmalevyllä "Anthology 3".


title: While My Guitar Gently Weeps

text: Rolling Stone -lehti rankkasi kappaleen vuonna 2004 kaikkien aikojen 135. parhaimmaksi kappaleeksi.


title: Västanfjärdin vanha kirkko

text: Västanfjärdin vanha kirkko on kirkkorakennus Västanfjärdissä Kemiönsaaren kunnassa. Se on pyhitetty Pyhälle Jaakobille. Kahdeksankulmainen kirkkorakennus on rakennettu vuosina 1759–1760, ja sen länsipuolella oleva kaksiosainen kellotapuli on rakennettu vuonna 1763.


title: Västanfjärdin vanha kirkko

text: Kirkon rakensi turkulainen rakennusmestari Isak Olin, kellotapulin rakensi ajovouti Isak Gran. Kirkon kiinteä sisustus on pääosin alkuperäinen, mutta alttaritaulu ja saarnastuoli ovat 1800-luvulta. Kirkon nimi on St. Jakobs kyrka kirkon vihkineen papin mukaan. Se on rakennettu talkoilla, ja alkuun se on kuulunut Kemiön seurakuntaan, sittemmin Västanfjärdin seurakuntaan ja vuodesta 2009 Kemiönsaaren seurakuntaan. Kirkon edessä on meren uhreille pystytetty muistomerkki.


title: Västanfjärdin uusi kirkko

text: Västanfjärdin uusi kirkko on kirkkorakennus Västanfjärdissä, Kemiönsaarella Turunmaan seutukunnassa. Se edustaa kansallisromanttista tyylisuuntaa, ja se on rakennettu karkeahakatusta harmaakivestä vuosina 1910–1912. Suunnittelijana toimi arkkitehti Helge Rancken.


title: Västanfjärdin uusi kirkko

text: Vuonna 1956 kirkon sisätilat uudistettiin hyvin perusteellisesti Kaj Englundin johdolla. Vuonna 1960 asennettiin kirkkoon sen nykyiset, dresdeniläisen Gebrüder Jehmlichin rakentamat 15-äänikertaiset urut. Kirkon alttaritaulu on peräisin vuodelta 1864, ja sen on maalannut A. F. Ahlstedt.


title: Something

text: ”Something” on The Beatles -yhtyeen George Harrisonin säveltämä kappale, joka julkaistiin yhtyeen vuonna 1969 ilmestyneellä albumilla "Abbey Road". Kappaletta pidetään usein levyn huippuhetkenä.


title: Something

text: ”Something” on ainoa Harrisonin kappale, joka on nostettu The Beatlesin singlen A-puoleksi. Se on yksi yhtyeen eniten cover-versioita poikineista kappaleista. Yksi laulun esittäjistä oli Frank Sinatra, joka piti sitä ”kaikkien aikojen rakkauslauluna”.


title: Jamba!

text:
Jamba! on saksalainen mobiilipalvelu, joka toimii Saksan lisäksi muun muassa Kiinassa, Australiassa, Isossa-Britanniassa, Yhdysvalloissa, Suomessa ja Ruotsissa.
Jamba! myy soittoääniä matkapuhelimiin. Jamba! tunnetaan parhaiten Sweety the Chickista, Schnuffelista ja Crazy Frogista, Crazy Frogista tuli hyvin suosittu hahmo Axel F -kappaleen myötä. Soittoäänien lisäksi Jamba! myy mobiilipelejä ja muita mobiilipalveluita.


title: Juha Björninen

text: Juha Pauli Björninen (s. 16. tammikuuta 1954 Karhula) on suomalainen tuottaja ja kitaristi. Hän on työskennellyt useiden artistien kanssa, joiden joukossa ovat muun muassa Kirka, Laura Voutilainen, Jari Sillanpää ja Bablo, sekä soittanut muun muassa Jukka Gustavsonin, Piirpauken, Vesa-Matti Loirin ja Pekka Pohjola Groupin kanssa. Levytyksiä hän on tehnyt vuodesta 1971 alkaen. Björninen on tehnyt yhteistyötä Kassu Halosen kanssa yli 20 vuotta ja toiminut studiokitaristina vuodesta 1975 lähtien. Hän on yksi Suomen eniten levyttäneistä muusikoista, joka on Gramexin tilastojen mukaan mukana 4 254:llä suomalaisella levytyksellä (2008). Luku ei todennäköisesti sisällä kaikkia pienten levy-yhtiöiden julkaisuja.


title: Juha Björninen

text: Björninen perusti vuonna 1995 Hip-O-Deli Oy -nimisen levyjen tuotantoyhtiön. Hänelle myönnettiin taiteilijaeläke 2015. Vuonna 2018 Björninen soittaa viidessä eri yhtyeessä, joista kolme on Kotkassa. Yksi näistä yhtyeistä on etnojazzia soittava Tuigu.


title: MacPherson-pyöräntuenta

text: MacPherson- eli joustintukijousitus on nykyaikaisissa autoissa hyvin yleisesti käytetty jousituksen tyyppi. Nimensä se on saanut keksijänsä, Earle S. MacPhersonin, mukaan. MacPherson työskenteli Fordilla insinöörinä, ja ensimmäinen tämänkaltainen jousitus toteutettiin englantilaisiin Ford-malleihin, Consuliin ja Zephyr Sixiin vuonna 1950. Muista autonvalmistajista tämän rakenteen otti ensimmäisenä käyttöön Peugeot 404-mallissaan 1960. Nykyisin joustintukijousitus on ehdottomasti yleisin etujousitustyyppi, joskin sitä on mahdollista soveltaa myös takajousituksessa. Joustintukijousituksen etuja ovat rakenteen yksinkertaisuus ja keveys; jousitusgeometria ei ole läheskään täydellinen mutta kohtalaisen tyydyttävä.


title: MacPherson-pyöräntuenta

text: MacPherson-jousituksen muodostavat pystysuuntainen jousijalka eli joustintuki (johon on yhdistetty olkatuki, jousi ja iskunvaimennin), vaakasuora poikittaistuki ja eteen suunnattu pitkittäistuki, jona alkuperäisen patentin mukaan toimii kallistuksenvaimennin. Nykyisissä rakenteissa pitkittäistuenta hoidetaan käyttämällä poikittaistukena kolmio- tai L-tukivartta. Koska nykyiset rakenteet eivät ole MacPhersonin patentin mukaisia (vaikka periaate onkin ennallaan), on parempi puhua joustintukijousituksesta – silloin vältytään myös ongelmilta nimen oikeinkirjoituksessa.


title: Seututie 180

text: Seututie 180 eli Saaristotie () tai Turunmaan saaristotie on Varsinais-Suomessa kulkeva seututie. Tie alkaa Kaarinasta valtatie 1:n liittymästä ja kulkee Paraisten keskustan ja Nauvon kautta Korppooseen. Tien pituus on noin 75 kilometriä. Seututie 180 on osa Turun saariston kiertävää Saariston rengastie -nimistä matkailutietä.


title: Seututie 180

text: Tien varrella kulkee kevyen liikenteen väylä Kaarinasta Nauvon lautalle sekä Nauvon kirkonkylässä. Väylästä on päällystetty osuus Kaarinasta Paraisille.


title: Seututie 180

text: Paraisten ja Nauvon välinen 1,6 kilometrin pituinen ja keskimäärin kahdeksan minuuttia kestävä lauttaosuus on Suomen vilkkaimmin liikennöity. Vuosittain reitillä kulkee 600 000 ajoneuvoa. Kesäisin lautat kuljettavat jopa yli 2 000 ajoneuvoa vuorokaudessa. Väliä liikennöivät lautta-alukset Elektra ja Sterna, sekä kiireisimpinä aikoina pienempi vara-alus Falco. Kiireisimpinä aikoina väliä ajetaan kaikilla kolmella aluksella nonstoppina.


title: Seututie 180

text: Nauvon ja Korppoon välillä liikennöi lautta Prostvik 1. Etenkin Paraisten ja Nauvon lautat ruuhkautuvat pahoin vilkkaimpina kesäviikonloppuina, etenkin juhannuksena.


title: Seututie 180

text: Vuonna 1985 Nauvon itäpuolelle valmistui uusi tie, joka korvasi Nauvon lautan. Kaarinan ja Paraisten välinen osuus valaistiin vuonna 2006. Kaarinan ja Lillmälön välille on rakennettu vaiheittain osittain sorapintainen kevyen liikenteen väylä 1990-luvun lopun ja 2000-luvun aikana. Kirjalansalmen silta peruskorjattiin kesällä 2010.


title: Seututie 180

text: Kaarinan länsipuolelle on suunniteltu rakennettavaksi ohikulkutie. Tie tulee kulkemaan nykyisen yhdystien 2221 linjauksella Kurkelan ja Auvaisten välillä. Auvaisten ja Kuusiston välille rakennetaan uusi maantieyhteys sekä uusi silta Kuusistonsalmen kohdalle. Hanke toteutettaneen 2010-luvun lopulla tai 2020-luvun alussa.


title: Seututie 180

text: Liikenneongelman ratkaisuksi on ehdotettu siltaa tai tunnelia Paraisten ja Nauvon välille. Tällä hetkellä sillan rakentaminen maksaisi 140 miljoonaa euroa ja tunnelin 95 miljoonaa euroa. Jos silta tai tunneli rakennetaan ne valmistuvat aikaisintaan 2020-luvulla. Tunnelin pituudeksi tulisi 4 520 metriä. Siltahankkeessa rakennettaisiin kaksi yli kilometrin pituista siltaa.


title: Seututie 180

text: Ensimmäisessä vaiheessa Korppoosta nykyiseltä seututieltä 180 suunnitellaan rakennettavaksi länteen päin noin viisi kilometriä pitkä pengertie ja Kittuisten lauttasatamasta itään päin lyhyt pengertie. Pengertie on merkitty maakuntakaavaan ja se rakennettaneen 2020-luvulla. Toisessa vaiheessa pengerteiden väliin rakennetaan usean kilometrin mittainen silta.


title: Seututie 180

text: Uusien pengerteiden valmistuttua Korppoossa ja Houtskarissa seututien 180 numerointia tullaan jatkamaan nykyisen yhdystien 1800 linjaukselle Houtskariin asti. Myöhemmin numerointia on mahdollista jatkaa Houtskarista Iniön kautta Kustaviin seututielle 192.


title: Seututie 180

text: Houtskarissa kaksi ja Iniössä yksi lyhyt lauttaväli tullaan 2020-luvulla korvaamaan silloilla. Siltojen pituudet ovat noin 200–400 metriä, eikä hanke näin ollen ole kovin kallis.


title: Seututie 180

text: Houtskarin ja Iniön sekä Iniön ja Kustavin väli on suunniteltu vuoteen 2030 ulottuvassa maakuntakaavassa liikennöitäviksi yksityisillä yhteysaluksilla. Tällä hetkellä lauttoja ei ole järkevää korvata silloilla tai tunnelilla vähäisen liikenteen ja erittäin kalliiden kustannusten takia.


title: Jauhemaalaus

text: Jauhemaalaus on menetelmä, jossa muovijauhetta ruiskuttamalla useimmiten staattisen sähkön avulla peitetään maalattava esine maalijauheella, jonka jälkeen esine kuumennetaan niin, että jauhe sulaa. Lämmitys tehdään yleensä uunissa, minkä vuoksi menetelmästä käytetään usein nimitystä polttomaalaus. Siitä käytetään myös nimitystä "pulverimaalaus".


title: Jauhemaalaus

text: Menetelmää käytetään paljon teollisuudessa, jossa se on normaalisti osittain automatisoitu maalauslinjoilla. Muovijauheena on yleensä epoksi, polyesteri tai epoksipolyesteriseos. Muita laatuja ovat polyakryyli ja polyuretaani. Myös metallijauheita, kuten sinkkipölyjauhetta voidaan käyttää. Tyypillisiä maalausalustoja ovat metallipinnat, koska ne ovat sähköäjohtavia. Esimerkiksi kuluttajakäyttöön tarkoitetut metallikotelorakenteet, kuten erilaiset metallikaapit ovat usein polttomaalattuja. Maalauksen onnistumiselle ja maalikerroksen pysyvyydelle on tärkeää, että pohja on hyvin puhdistettu. Usein metalliesineiden pohjakäsittely ennen maalausta on fosfatointi.


title: Jauhemaalaus

text: Automaattisessa maalauslinjassa on yleensä kattokuljetin, jossa on koukkuja liikkuvassa ketjussa. Maalattavat kappaleet nostetaan yleensä manuaalisesti koukkuihin. Tässä käytetään usein apuna maalattavalle kappaleelle suunniteltuja maalauskiinnittimiä, jotka eivät estä maalausta ja peittävät maalattavasta esineestä vain jonkin piiloon jäävän kohdan, koska tämä kohta jää ilman maalia. Kuljetin vie esineet maalauspisteeseen, jossa traverssiksi sanottu maalausruiskua ylös-alas liikuttava mekanismi auttaa saamaan jauheelle tasaisen peiton. Jauheella pinnoitettuja kappaleita voidaan ravistaa ylimääräisen jauheen poistamiseksi ja tasaisen peiton parantamiseksi. Pudonnut jauhe otetaan yleensä talteen ja kierrätetään uudelleen ruiskutukseen. Pinnoituksen jälkeen kuljetin vie esineet uuniin. Kuljettimen pituus uunissa on rakennettu sellaiseksi, että polttoaika on sopiva. Uunin jälkeen kuljettimen purkaminen on yleensä manuaalinen työ.


title: Jauhemaalaus

text: Traverssin sijasta käytetään joskus maalausrobottia, jos on maalattavat kohteet ovat suurehkoja koteloja, koska Faradayn häkki -ilmiö vaikeuttaa metallikoteloiden sisäpintojen maalausta vain ulkopuolelta ruiskutettaessa.


title: Jauhemaalaus

text: Jauhemaalauksen etuna on, että siinä ei käytetä liuottimia, minkä vuoksi ei ole myöskään VOC-päästöjä.


title: Skinless

text: Skinless on 1992 New Yorkissa perustettu death-grind-yhtye. Yhtye hajosi vuonna 2011, mutta aloitti toimintansa uudelleen vuonna 2013.Yhtyeen perustivat Ryan Wade ja Noah Carpenter New Yorkissa.


title: Wilhelm Amatius Tötterström

text: Wilhelm Amatius Tötterström (4. marraskuuta 1860, Helsinki – 6. lokakuuta 1933, Helsinki) oli suomalainen arkkitehti. W.A. Tötterström suoritti arkkitehdin tutkinnon Suomen polyteknillisessä opistossa 1885. Seuraavana vuonna hän aloitti ylimääräisenä arkkitehtina Yleisten rakennusten ylihallituksessa. Hän toimi ensin vt. lääninarkkitehtina Mikkelissä vuodesta 1891 ja sitten Oulussa vuodesta 1894 kunnes sai nimityksen lääninarkkitehdiksi 15. lokakuuta 1895. Vuosina 1902–1907 hän toimi Mikkelin lääninarkkitehtina ja tämän jälkeen Hämeen lääninarkkitehtina vuoteen 1914 asti, jolloin siirtyi Yleisten rakennusten ylihallituksen I arkkitehdiksi.


title: Yhteys-liike

text: Yhteys-liike on vuonna 2003 perustettu kristillinen suomalainen kirkkojen rajat ylittävä solidaarisuus- ja tukiryhmä, joka puolustaa ja edistää seksuaalivähemmistöjen ihmisoikeuksien toteutumista erityisesti kirkkojen piirissä. Järjestö suhtautuu myönteisesti homoseksuaalisuuden toteuttamiseen, ja pyrkii muun muassa siihen, että homo- ja lesbopareilla olisi mahdollisuus saada halutessaan liitolleen kirkollinen siunaaminen. Jäseniä ryhmällä on vähän yli 600. Yhteys-liikkeen taustajärjestönä toimii Ekumeeninen Yhteys-liikkeen tuki ry.


title: Yhteys-liike

text: Yhteys-liike katsoo edustavansa aidosti kristillistä tapaa suhtautua seksuaali- ja sukupuolivähemmistöryhmiin. Se vastustaa seksuaali- ja sukupuolivähemmistön syrjintää yhteiskunnassa ja kirkoissa ja pyrkii osaltaan edistämään asiallista ja eri osapuolia kunnioittavaa keskustelua ja vuorovaikutusta asian tiimoilta. Yhteys-liikkeen tavoitteena on että homo- ja lesboparien kodit siunataan pyydettäessä, myös kirkoissa työskentelevät homot ja lesbot voivat halutessaan rekisteröidä parisuhteensa pelkäämättä seurauksia ja että kirkoissa ryhdytään toimiin, jotta homo- ja lesboparit halutessaan voivat saada rekisteröidylle parisuhteelleen kirkollisen siunauksen.


title: Yhteys-liike

text: 2000-vuosikymmenen loppupuolella Suomen evankelisluterilaisessa kirkossa on yhä enenevässä määrin kehitetty toimintaa Yhteys-liikkeen viitoittamaan suuntaan. Kirkko on järjestänyt kaksi seminaaria aiheesta Kirkko ja homoseksuaalisuus. Lisäksi Pappisliitto palkitsi vuonna 2007 vuoden papin arvonimellä pastori Leena Huovisen, joka tunnetaan aiemmasta toiminnastaan korkeakoulupastorina, urheilupastorina ja siitä, että siunasi rekisteröidyn naisparin pyydettäessä. Piispoista yhä suurempi osa suhtautuu myönteisesti homoseksuaalisten parisuhteiden siunaamiseen.


title: Yhteys-liike

text: Korkeiden kirkollisten tahojen pyrkimykset lähentyä seksuaalivähemmistöjä ovat kuitenkin herättäneet myös kritiikkiä sekä kirkon sisällä että sen ulkopuolella. Kirkossa on laaja konservatiivinen siipi, joka pitää homoseksuaalisuuden toteuttamista Raamatun ja kristillisen perinteen vastaisena. Samaa kantaa edustavat yksiselitteisemmin niin katolinen kirkko, ortodoksinen kirkko kuin lukuisat ns. vapaat suunnat sekä monen muun maan luterilaiset kirkot. Suomen evankelisluterilaisen kirkon linjan liberalisoituminen onkin aiheuttanut ongelmia kirkkojen välisille suhteille.


title: Owen Willans Richardson

text: Sir Owen Willans Richardson (26. huhtikuuta 1879 – 15. helmikuuta 1959) oli englantilainen fyysikko, joka palkittiin Nobelin fysiikanpalkinnolla 1928 termionisen emission tutkimuksista ja hänen mukaansa nimetystä laista.


title: Owen Willans Richardson

text: Richardson opiskeli fysiikkaa ja kemiaa Cambridgen ja Lontoon yliopistoissa valmistuen Cambridgestä vuonna 1900. Hän julkaisi seuraavana vuonna 1901 termiseen emissioon liittyvän kokeellisesti todennetun lain, jonka mukaan sähkövirrantiheys riippuu lämpötilasta. Tästä työstä hänelle myönnettiin Nobel-palkinto vuonna 1928.


title: Owen Willans Richardson

text: Cambridgessä Richardson jatkoi tutkimuksia vuoteen 1906, jolloin hänet nimitettiin Princetonin yliopiston professorin virkaan. Princetonissa hän tutki termionista emissiota, valosähköistä ilmiötä, ja gyromagneettista ilmiötä aina vuoteen 1913. Hän palasi takaisin Englantiin 1914 King's Collegeen Lontooseen fysiikan professorin virkaan.


title: Owen Willans Richardson

text: Richardson meni naimisiin 1906 Lilian Maud Wilsonin kanssa. Lilian oli Richardsonin Cambridgen opiskelijatoverin fyysikko H.A. Wilsonin ainoa sisko. Richardsonin perheeseen syntyi kaksi poikaa ja yksi tyttö. Lilianin kuoltua Richardson meni naimisiin 1948 Henriette Ruppin kanssa. Rupp oli ammatiltaan fyysikko. Richardsonin siskon mies oli Nobel-palkittu fyysikko Clinton Davisson.


title: Dolls (vuoden 2002 elokuva)

text: Dollsissa on kolme erillistä tarinaa:Tarinat eivät varsinaisesti yhdisty missään kohdassa, vaikka henkilöt näkyvät samassa kohtauksessa ilman vuorovaikutusta.


title: Helsingin Uutiset

text:
Helsingin Uutiset on kaupunkilehti, joka ilmestyy Helsingissä kolmena eri aluepainoksena kahdesti viikossa, keskiviikkoisin ja viikonloppuisin. "Helsingin Uutisten" kokonaistavoittavuus on 224 000 lukijaa. Painetun lehden lukijamäärä on 90 000, painetun ja digilehden lukijoita on 12 000 ja pelkän digilehden lukijoita 121 000.
Keväästä 2008 lähtien lehden vastaavana päätoimittajana on toiminut vuodesta 2008 lähtien Antti-Pekka Pietilä ja päätoimittajana vuodesta 2014 lähtien Sakari Nupponen. Toimitus sijaitsee Vantaan Veromiehessä. "Helsingin Uutisia" julkaisee Etelä-Suomen Media Oy, joka kuuluu Keskisuomalainen-konserniin. Lehden painopaikka on SLY-Lehtipainot Oy.
"Helsingin Uutisten" sisarlehdet pääkaupunkiseudulla ovat "Länsiväylä", "Nurmijärven Uutiset" ja "Vantaan Sanomat".


title: Helsingin Uutiset

text: Lehden historia on monivaiheinen. Nykymuotoinen Helsingin Uutiset ilmestyi ensimmäisen kerran tammikuussa 2003, jolloin Itä-Helsingin Uutisiin liitettiin jo syyskuusta 1981 ilmestynyt MaTaPuPu-lehti. Kaupunkilehti Alueuutisista puolestaan tehtiin Helsingin Uutisten viikkolehti vuonna 2005, kunnes Alueuutiset sulautettiin Helsingin Uutisiin kokonaan vuonna 2006.


title: Peltonen (suksimerkki)

text:
Peltonen on suomalainen suksien tuotemerkki. Peltonen-suksia valmistetaan Suomessa Peltonen Ski Oy:n Heinolan tehtaalla. Pääosa tuotannosta kuitenkin tehdään nykyisin Kiinassa ja Venäjällä. Heinolassa valmistuu Peltosen suksia vuosittain
23 000 ja 70 000 parin väliltä lumitilanteista riippuen ja suunnilleen sama määrä muissa tuotantomaissa. Tuotekehitys ja kilpahiihtosukset tehdään Heinolassa.


title: Peltonen (suksimerkki)

text: Peltonen-tuotemerkin on omistanut vuodesta 2002 lähtien Rapala VMC -konsernin Suomen jakeluyhtiö Normark. Vuonna 2005 Rapala hankki myös Peltonen Ski Oy:n osake-enemmistön.


title: Luettelo tunnetuista autismin kirjon henkilöistä

text: Seuraavilla julkisuuden henkilöillä tiedetään olevan autismin kirjoon kuuluva neurobiologinen tila, eli Aspergerin oireyhtymä tai Kannerin autismi:


text:
Suomalaisia, joilla on/oli aspergerin oireyhtymä:
Ulkomaalaisia, joilla on tai on arveltu olleen autismin kirjon oireyhtymä:Koska autismin kirjon oireyhtymien diagnosointi tapahtuu ulkoisen käyttäytymisen perusteella, diagnoosi voidaan antaa myös postuumisti, mikäli diagnosoitavan henkilön käyttäytymiselle tyypilliset piirteet voidaan selvittää kyllin luotettavasti:


title: Luettelo vapaus- ja itsenäisyyssodista

text: Tämä on luettelo vapaus- ja itsenäisyyssodista. Vapaussota tai itsenäisyyssota on sota, joka tapahtuu, kun toisen valtion alaisuuteen kuuluva kansa käy sotaa itsenäistyäkseen edellistä valtiovaltaa vastaan.


title: Kent Sjöman

text: Kent Sjöman (s. 25. kesäkuuta 1948) on ruotsalainen näyttelijä. Hän on esiintynyt muun muassa "Kotikatu"-televisiosarjassa.


title: Säkä

text: Säkä oli pieksämäkeläinen uuden aallon rockyhtye, joka toimi 1980-luvun alussa. Yhtye levytti Parlophone/EMI:lle vuonna 1980 yhden singlen ja yhden albumin. Säkän jäsenistä Jouko Heiskanen ja Jouni Sistonen soittivat myös Klunssi-yhtyeessä, jolta CBS julkaisi vuonna 1984 singlen "Suomen rytmikkäinen mies / Onnellinen tyttö".


title: Flightplan

text: Flightplan on vuonna 2005 ensi-iltansa saanut jännityselokuva. Elokuvan on ohjannut Robert Schwentke. Elokuvan perusidea on otettu Alfred Hitchcockin elokuvasta "Nainen katoaa".


title: Flightplan

text: Kyle Pratt (Jodie Foster) on Berliinissä, Saksassa työskentelevä propulsioinsinööri. Hänen aviomiehensä David (John Benjamin Hickney) kuoli pudotessaan lentoelektroniikkatehtaan katolta, ja nyt Kyle ja hänen kuusivuotias tyttärensä Julia (Marlene Lawston) ovat lentämässä kotiin Long Islandille haudatakseen Davidin ja jäädäkseen Kylen vanhempien luo asumaan. He nousevat Elgin 474 -matkustajakoneeseen, jonka suunnittelussa Kyle on ollut mukana. Nukahdettuaan useiksi tunneiksi Kyle herää ja huomaa, että Julia on kadonnut. Kyle yrittää pysyä ensin rauhallisena, mutta alkaa lopulta hermostua, ja kapteeni Marcus Rich (Sean Bean) joutuu tekemään koneessa etsinnän. Kyle kulkee käytäviä pitkin ja kuulustelee ihmisiä, mutta kukaan matkustajista ei muista nähneensä hänen tytärtään. Yksi lentoemännistä soittaa Berliinin lentokentälle, mutta porttivirkailija kertoo, ettei Julia ole heidän tietojensa mukaan noussut koko lennolle. Sen lisäksi matkustajaluettelon mukaan Julian paikka on merkitty tyhjäksi. Kun Kyle etsii Julian matkustajakorttia, hän huomaa sen kadonneeksi.


title: Flightplan

text: Marcus kieltäytyy päästämästä ketään koneen ruumaan, koska matkatavarat voisivat vahingoittaa etsijöitä, jos kone joutuu turbulenssiin. Sekä Marcus että muut miehistön jäsenet epäilevät Kylen menneen pois tolaltaan miehensä taannoisen kuoleman vuoksi ja kuvitelleen nousseensa koneeseen tyttärensä kanssa. Yksi lentoemännistä, Stephanie (Kate Beahan), on aivan erityisen epämiellyttävä. Miehistön epäillessä yhä enemmän Kylen tyttären olemassaoloa Kyle alkaa tulla yhä epätoivoisemmaksi. Kylen käyttäytymisen muuttuessa yhä arvaamattommaksi ja hätäisemmäksi Marcus määrää lentoturvamies Gene Carsonin (Peter Sarsgaard) pistämään Kylelle käsiraudat ja vartioimaan häntä.


title: Flightplan

text: Myöhemmin Marcus saa sähkeen berliiniläiseltä sairaalalta. Sen mukaan Julia putosi isänsä mukana katolta ja kuoli sisäisiin vammoihin. Kyle kieltää väitteen raivokkaasti ja jatkaa vakuuttelujaan siitä, että hän astui koneeseen yhdessä Julian kanssa. Miehistö on nyt vakuuttunut siitä, että Kyle on harhainen, ja kenraali Carson vie hänet takaisin paikalleen. Koneessa oleva terapeutti (Greta Scacchi) yrittää lohduttaa Kylea, joka alkaa hetkellisesti epäillä mielenterveyttään. Sitten hän huomaa, että Julian aiemmin viereiseen ikkunaan piirtämä sydän on todellinen. Kyle rohkaistuu ja suostuttelee terapeutin päästämään hänet vessaan. Sinne päästyään Kyle kiipeää koneen ylempään osastoon ja sabotoi koneen elektroniikan, jolloin koneen happinaamarit putoavat alas ja valaistus alkaa temppuilla. Jotkut matkustajista harhautuvat nujakoimaan koneessa istuvien arabien kanssa. Kaaosta hyväksikäyttäen Kyle menee hissillä alas koneen ruumaan. Hän etsii epätoivoisesti Juliaa ja avaa viimein aviomiehensä arkun, minkä johdosta hän murtuu emotionaalisesti. Carson löytää hänet, panee hänet käsirautoihin ja saattaa takaisin paikalleen.


title: Flightplan

text: Kyle anoo vielä kerran Carsonia etsimään koneen läpikotaisin sitten, kun he ovat laskeutuneet. Carson miettii asiaa hetken, menee sitten ”puhumaan kapteenille” lentoemäntä Stephanien käskyistä huolimatta (he ovat laskeutumassa), mikä antaa Carsonista hetkeksi myönteisen kuvan. Ohjaamon sijaan Carson menee kuitenkin takaisin ruumaan hakemaan Davidin arkkuun kätketyt kaksi pientä räjähdettä sekä sytyttimen. Sitten hän laskeutuu mittarihuoneeseen, missä Julia nukkuu (ilmeisesti huumattuna) takkinsa ja reppunsa kanssa muiden katseilta piilossa. Carson kiinnittää räjähteet alustan kummallekin puolelle ja virittää ne. Tässä vaiheessa paljastuu, että Carson, Stephanie ja berliiniläinen kuolemansyyntutkija (Christian Berkel) ovat elokuvan pahiksia ja mukana eräässä salaliitossa. Carson kertoo Marcukselle, että Kyle on kaappaaja ja uhkaa räjäyttää koneen läpivalaisemattomaan ruumisarkkuun kätketyillä räjähteillä, ellei lentoyhtiö siirrä 50 miljoonaa dollaria eräälle pankkitilille. Paljastuu, että salaliittolaiset tappoivat Kylen aviomiehen ja kaappasivat Julian lavastaakseen Kylen syylliseksi koneen kaappaukseen. Carson kertoo hermoilevalle Stephanielle, että hän aikoo räjäyttää koneen mittarihuoneen ja siinä samalla tajuttoman Julian ja tappaa sitten Kylen ja jättää sytyttimen tämän käteen.


title: Flightplan

text: Koneen tehtyä hätälaskun Goose Bayn lentokentälle Goose Bayhin, Labradoriin matkustajat poistuvat koneesta samalla, kun FBI:n agentit saartavat sen (vaikka lentokenttä on oikeasti Kanadan ratsupoliisin toimivallan alla). Kun kapteeni on poistumassa koneesta, Carsoniin kahlittu Kyle juoksee puhumaan hänelle. Kapteeni vaatii häntä luopumaan teeskentelystä ja paljastaa näin Carsonin petoksen. Kyle teeskentelee todella olevansa kaappaaja ja vaatii, että Carson jää koneeseen miehistön lähdettyä.


title: Flightplan

text: Kun koneen ovi sulkeutuu, Kyle iskee Carsonin tajuttomaksi vaahtosammuttimella, kahlehtii tämän kaiteeseen ja ottaa sytyttimen tämän taskusta. Stephanie ilmestyy esiin piilostaan ja Kyle huutaa: ”Hän on mittarihuoneessa, vai mitä?” Carson virkoaa nopeasti ja ampuu kätkemällään aseella Kylea kohti, joka pakenee. Carson ajaa ampuen Kylea takaa, kunnes tämä lukittautuu koneen ohjaamoon. Carson paljastaa suunnitelmansa yrittäessään saada Kylen puhumalla ulos. Kyle avaa huoltoluukun ja heittää ulos kansion hämätäkseen Carsonia. Carson kuulee ylhäältä tömähdyksen ja lähtee. Kyle poistuu ohjaamosta ja kohtaa syyllisyyden painaman Stephanien, joka hakkaa itseään kämmeneen suurella taskulampulla. Kyle puhuu Stephanielle alentuvasti ja lyö tätä. Stephanie hätääntyy ja pakenee ulos koneesta hyläten Carsonin, joka seuraa hänen pakoaan.


title: Flightplan

text: Sillä välin Kyle tutkii mittarihuoneen ja löytää lopulta tajuttoman Julian. Carson tulee pian myös sinne. Kylea ja Juliaa etsiessään Carson kertoo, miten hän vaiensi Julian ja ahtoi hänet tarjoilukärryyn. Hän arvostelee koneessa olleita ihmisiä, jotka eivät koskaan välittäisi tarpeeksi edes huomatakseen moista. Carson osoittaa aseellaan siihen kohtaan, missä Julia makasi, mutta Kyle ja Julia ovat tiessään. Carson kääntyy ja näkee, miten Juliaa kantava Kyle pakenee pienestä ovesta sytytin kädessään. Carson ampuu Kylea kohti, kun tämä sulkee oven. Kyle laukaisee räjähteet ja tappaa Carsonin. Kyle ehtii kuitenkin piiloutua Julian kanssa palamattomaan lokeroon, joten räjähdys ei vahingoita heitä. Julia sylissään Kyle astuu ulos ruuman ovesta. Kaikki katselevat tyrmistyneenä ja hämmennyksissään, kun Kyle kantaa tyttärensä kiitoradalle.


title: Flightplan

text: Myöhemmin lentokentän odotusterminaalissa Marcus pyytää anteeksi Kylelta, joka istuu pidellen Juliaa samalla sylissään. FBI:n agentit vievät Stephanien pois sillä välin, kun toiset agentit lähestyvät Kylea, jotta tämä voisi tunnistaa berliiniläisen ruumishuoneen vangitun johtajan. Kyle vie yhä tajuttoman Julian matkustajajoukon läpi ja palauttaa siten maineensa. Yksi arabialaisista matkustajista (Michael Irby) auttaa Kylea nostamaan tämän laukun symbolisena kunnioituksen ja anteeksiannon merkkinä. Ennen kuin Kyle ehtii nostaa tyttärensä pakettiautoon, Julia herää. Hän kysyy uneliaasti ”Ollaanko jo perillä?” heidän ajaessaan pois kentältä.


title: Viipurin klassillinen lyseo

text: Viipurin klassillinen lyseo oli vuonna 1879 perustettu ja 26. heinäkuuta 1940 annetulla asetuksella lakkautettu valtion oppikoulu. Samalla asetuksella perustettiin puolestaan Kuopioon Kuopion klassillinen lyseo, jonne osa Viipurissa toimineesta opettajakunnasta siirtyi, kuten myös osa lakkautetun koulun omaisuudesta.


title: Viipurin klassillinen lyseo

text: Koulu toimi Agricolankadulla Pantsarlahden kaupunginosassa.


title: G. Pula-aho -patsas

text: G. Pula-aho -patsas on Leo Jokelan elämäntyötä kunnioittavan "Leo Jokela Boozing Society" -järjestön jakama viihde- ja kulttuurialan palkinto, joka jaetaan vuosittain Jokelan syntymäpäivänä 24. tammikuuta ansioituneille viihteen ja kulttuurin ammattilaisille. Palkinto on jaettu vuodesta 1976 lähtien. G. Pula-aho-patsaan ovat voittaneet mm. Vesa-Matti Loiri, Jukka Virtanen, Spede Pasanen, Tuomari Nurmio ja Peter von Bagh.


title: Hietalahdentori

text: Hietalahdentori () on tori Helsingin Hietalahdessa.


title: Hietalahdentori

text: Tori- ja hallikaupan hiipuessa kaupunki keksi piristykseksi kirpputorikaupan, josta tuli hyvin suosittu. Tori sai 1990-luvulla julkisuutta ulkomaalaisten turistien harjoittamasta alkoholin ja tupakan salakaupasta, joka vaikeutti osaltaan myös hallin toimintaa ja jonka ansiosta tori sai lempinimen "Punainen Tori".


title: Hietalahdentori

text: Torin laidalla sijaitsee arkkitehti Selim A. Lindqvistin 1903 piirtämä Hietalahden kauppahalli. Hietalahden kauppahallista tuli heti keskeinen kauppapaikka ja vilkas myynti jatkui aina 1970-luvulle saakka. Vuosituhannen vaihteessa halli muuttui luomuhalliksi vuoteen 2003. Sen jälkeen halli jatkoi antiikkihallina, kunnes elokuussa 2012 hallissa aloitettiin kunnostustyöt. Alkuvuodesta 2013 Hietalahden kauppahalli avautui jälleen ruokahallina. 2016-2017 pidentyneiden aukioloaikojen myötä hallissa toimii lukuisia ravintoloita, kahviloita ja elintarvikeliikkeitä. Kesällä ravintolat avaavat terasseja torin puolelle.


title: Hietalahdentori

text: Torin vieressä sijaitsi aiemmin Sinebrychoffin panimo. Panimotoiminta loppui laitoksen siirryttyä Keravalle 1990-luvun alussa.


title: Hietalahdentori

text: Torin itälaidalla on suuri 1870-luvulta peräisin oleva uusrenessanssityylinen rakennus, joka alun perin oli Teknillisen korkeakoulun päärakennus, ja jossa nykyisin toimii Metropolia Ammattikorkeakoulu. Rakennuksen on suunnitellut arkkitehti Frans Sjöström.


title: Hietalahdentori

text: Torin nimestä kaupungin rekisteri kertoo seuraavaa: 1820 Sandviks Torget, paikannimestä Sandviken. Suomenkielisenä nimenä kartassa 1866 Sanwiikintori ja 1890-luvulla Hietalahdentori. Myös nimi Santalahden tori käytössä 1880-luvulla. 1909 viralliseksi vahvistettiin Hietalahdentori-Sandvikstorget.


title: Hietalahdentori

text: Torikauppaa harjoitetaan arkisin klo 6.30–18, lauantaisin klo 6.30–16. Torilla toimii myös suosittu Hietsun kirpputori. Keskustasta on torille kävelymatkaa vajaa kilometri. Hietalahdentorille pääsee myös raitiovaunuilla numero 6 ja 6T.


title: Kuluttajariitalautakunta

text: Kuluttajariitalautakunta (vuoteen 2007 saakka "kuluttajavalituslautakunta", lyhenne KVL) on kuluttajan ja elinkeinonharjoittajan riita-asioissa ratkaisusuosituksia antava asiantuntijaelin, joka toimii oikeusministeriön hallinnonalalla. Puheenjohtajana toimii oikeustieteen tohtori Pauli Ståhlberg.


title: Kuluttajariitalautakunta

text: Oikeudenkäynti saattaa olla joidenkin riita-asioiden hoidossa liian kallis ja hankala tapa, jolloin voi tehdä valituksen kuluttajariitalautakunnalle. Lautakunnan tehtäviin lukeutuvat myös kunnallisten kuluttajaneuvojien opastaminen, ja lautakunnan toimivaltaan kuuluviin asioihin liittyvien lausuntojen antaminen tuomioistuimelle.


title: Kuluttajariitalautakunta

text: Lautakunnan antamat päätökset ovat suosituksia, joten niitä ei voi panna täytäntöön pakkokeinoin. Käsittely on maksuton, ja toiminta kustannetaan valtion budjetista. Jos asian selvittämisestä aiheutuu kuluja, niistä vastaavat riidan osapuolet. Tyypillisiä osapuolille aiheutuvia kuluja ovat muun muassa puhelinsoitot, kirjeiden postitus ja asiakirjojen kopiointi.


title: Kuluttajariitalautakunta

text: Lautakunnan toimintaa johtaa päätoiminen puheenjohtaja. Jäsenet ovat sivutoimisia, ja valtioneuvosto nimittää heidät kerrallaan nelivuotiskaudeksi. Merkittävimmät käsiteltäviksi tulleet asiat ratkaistaan täysistunnoissa ja pienemmät jaostoissa. Käsiteltävät asiat valmistelee lainopillista ja hyödykeasiantuntemusta omaava henkilökunta. Käsittelyaika vaihtelee kuudesta kuukaudesta yli kahteen vuoteen.


title: Kuluttajariitalautakunta

text: Lautakunta uudistui keväällä 2007. Kuluttajavalituslautakunnan toimiala laajeni 1.3.2007 kattamaan myös asuntojen vuokra- ja asumisoikeusasiat. Lisäksi lautakunta voi käsitellä asioita kuluttaja-asiamiehen ajamana ryhmävalituksena. Samalla lautakunnan toimintatapoja uudistettiin ja sen nimi muutettiin nykyiseksi.


title: Kuluttajariitalautakunta

text: Kuluttajariitalautakunnan puheenjohtaja on saanut rikostuomion lahjusten ottamisesta. Helsingin Hovioikeuden mukaan lautakunnan puheenjohtajan toiminta on ollut omiaan heikentämään luottamusta viranomaistoiminnan tasapuolisuuteen.


title: Erytromysiini

text: Erytromysiini on makrolideihin kuuluva bakteerien lisääntymistä estävä antibiootti, jota määrätään usein penisilliinille allergisille potilaille. Erytromysiinin kemiallinen kaava on CHNO, moolimassa 733,93 g/mol ja CAS-numero 114-07-8.


title: Erytromysiini

text: Erytromysiini tuli kaupalliseen myyntiin vuonna 1952 tuotenimellä Ilosone®. Aineen käyttö raskauden alkuvaiheessa ei ole suositeltavaa, sillä sen on arveltu voivan altistaa sikiötä sydänvioille. Erytromysiinin käyttö samanaikaisesti sen hajoamista estävän lääkkeen kanssa johtaa elimistön liian korkeaan erytromysiinipitoisuuteen, josta seurauksena voi pahimmillaan olla sydämenpysähdys.


title: Erytromysiini

text: Erytromysiini metaboloituu pääasiassa maksassa. Tavallisimpia mahdollisia sivuvaikutuksia ovat ripuli, pahoinvointi, vatsakipu ja oksentelu. Lääkkeellä voidaan hoitaa mm. keuhkoputken ja poskiontelon bakteeritulehduksia.


title: SuperStar

text: SuperStar (سوبر ستار) on arabialainen versio brittiläisestä Pop Idol -ohjelmasta.


title: Karvian kirkko

text: Karvian kirkko on Karviassa sijaitseva jalasjärveläisen Salomon Köhlström-Köykän rakennuttama puukirkko. Karvian kirkon rakentaminen aloitettiin vuonna 1789. Se valmistui vajaassa kymmenessä vuodessa vuonna 1798 ja vihittiin käyttöön 1799. Kirkon vieressä sijaitseva kellotapuli valmistui vuonna 1806. Tamperelaisen Carl Gabriel Diederichsin tekemät seinämaalaukset ja alttaritaulu ”Jeesus Getsemanessa” ovat vuodelta 1843. Tapulin edessä on perinteinen vaivaisukko.


title: Karvian kirkko

text: 1600-luvun lopulla vielä harvalukuiset karvialaiset pyysivät lupaa rakentaa saarnahuoneen Karviaan, mutta tuomiokapituli kielsi hankkeen 22. elokuuta 1699. Karviassa oli toiminut pitäjänapulainen eli pappi jo vuosina 1656–1692 Kyrö-Skantzin linnakkeella. 1700-luvulla Karviassa ei asunut pappia. Karvialaiset anoivat 20. joulukuuta 1780 piispa Haartaminen pitämillä piispankäräjillä kirkkoa, pappia ja hautausmaata. Lupaa ei kuitenkaan myönnetty kuin avaran saarnahuoneen rakentamiseen, jonka ei sopinut muistuttaa kirkkoa muodoltaan. Omaan hautausmaahan saatiin lupa.


title: Karvian kirkko

text: Karvialaiset kuitenkin päättivät rakentaa saarnahuoneen sijasta oman kirkon, ja odottivat saavansa luvan kirkolle ja papilla sen jälkeen kun kirkko on valmis. Kirkon tekeminen vaati huomattavia taloudellisia uhrauksia ja paljon työtä, sillä Karviassa oli tuolloin vain noin 50 taloa. Kirkon paikasta käytiin kiistelyä ja lopulta päädyttiin ratkaisuun rakentaa se keskellä pitäjää. Mittaus suoritettiin pohjois-etelä suunnassa ja kirkon paikaksi sattui hyvä kuiva mäki.


title: Karvian kirkko

text: Rakennusmestariksi saatiin Salomon Köhlström-Köykkä ja rakennustoimet aloitettiin 1789. Rakennushirret tuotiin taloista ympäri pitäjän ja vesikatto tehtiin tuohesta. Rakennustöiden etenemisestä ei ole tarkkaa tietoa. Kirkko kuitenkin valmistui vuonna 1798 vajaassa kymmenessä vuodessa. Kirkko oli hyvin yksinkertainen ja karu, eikä maalia ollut käytetty. Kirkko vihittiin käyttöön seuraavana vuonna 1799.


title: Karvian kirkko

text: Kirkon viereen kellotapulin valmisti vuonna 1806 Salomon Köhlström-Köykän vävy Simon Juvel appensa tyyliin. Kirkonkelloja valettiin kolme eri kokoa Tukholmassa. Pienin 51 kg:n painoinen kirkonkello valettiin 1796, keskimmäisen vuonna 1801 valetun painoksi tuli 144,5 kg ja suurimman samaisena vuonna valetun 365,5 kg. Suurin kelloista on valettu uudelleen 1987 Sompilla Lapualla.


title: Karvian kirkko

text: Sota-aikana 1808–1809 venäläiset veivät kirkosta joitain esineitä, vaikka sotatoimia ei Karviassa käytykään.


title: Karvian kirkko

text: Karvian väkiluku kasvoi 1800-luvun alkupuolella ja kirkkorakennuksen laajentaminen toteutettiin 1837 suodenniemeläisen rakennusmestari Michel Roosin johdolla. Kirkkosali muutettiin ristin muotoiseksi. Luultavimmin myös tuohikatto muutettiin laajennuksen yhteydessä paanukatoksi. Vuonna 1843 sivuristeihin tehtiin lehterit. Lukkarinparvi rakennettiin 1883 saarnatuolin vastaiselle seinälle.


title: Karvian kirkko

text: Ensimmäinen urkuharmoni Karvian kirkkoon ostettiin 1900-luvun alussa ja ensi kerran sillä säestettiin 24. tammikuuta 1904. Kirkon takaosaan rakennettiin urkuparvi 1952 peruskorjauksen yhteydessä ja uudet urut hankittiin sinne Vaasan Palosaaren kirkosta. Nykyiset 14-äänikertaiset urut on hankittu 1970-luvun puolivälissä. Ne rakensi vaasalainen Hans Heinrich. Karvian ensimmäisenä kirkkoherrana toimi Jaakko Haapanen, joka aloitti muutaman kuukauden pituiseksi jääneen uransa 1. toukokuuta 1905. Hän kuoli saman vuoden syyskuussa.


title: Karvian kirkko

text: Lämmityksen rakentamista kirkkoon esitettiin ensimmäisen kerran 1893, mutta ajatus ei saanut kannatusta. Kamina sakastiin saatiin rakennetuksi vasta 1919 ja kirkkosaliinkin saatiin 1927 kaksi suurta rautakamiinaa.


title: Karvian kirkko

text: Seurakuntatalo Karviaan rakennettiin vuosina 1947–1948 ja kirkon peruskorjaukseen ryhdyttiin lokakuun lopulla 1950. Perusteellisen peruskorjauksen jälkeen kirkon uusintavihkiminen suoritettiin juhannuksena 1952. Vuosien saatossa peruskorjauksen jälkeen kirkkoon on tehty monia nykyaikaistamisia ja korjauksia, muun muassa 1990-luvun alussa todettujen sienivaurioiden korjauksen yhteydessä.


title: Karvian kirkko

text: Heikki Klemetti on kuvaillut Karvian kirkon sisustusta teoksessaan "Suomalaisia kirkonrakentajia" mitä mielenkiintoisimmaksi ja ehdottanut sen rauhoittamista kaikelta väheksyvältä uusinnalta. Klemetin mukaan siksi että se on luonnollisen yksinkertainen ja teeskentelemätön taidesuunta on yhtäältä viehättävää koristetaidetta, samalla kun se on kadonneen aikakauden sivistyshistoriallisesti arvokas muistomerkki. Karvian kirkon historiallinen ja erikoinen rakennustyyli sekä koristeelliset sisämaalaukset on säilytetty kaikissa korjaus- ja maalaustöissä.


title: Karvian kirkko

text: Karvian kirkon kellotapulin edessä on perinteinen vaivaisukko. Vaivaisukon tilalla oli vuoteen 1876 puinen laatikko, jolloin se rikottiin ja tilalle päätettiin teettää vaivaispoika. Se kesti vuosikymmeniä mutta rikottiin osittain vuoden vaihteessa 1956–1957. Irrotettu pää löydettiin ja se asetettiin paikoilleen, mutta puu-ukko joutui kuitenkin viikon kuluttua varkaiden käsiin, eikä sitä enää löydetty. Puu-ukosta tarjottiin rahapalkkiota löytäjälle, mutta sitä ei koskaan saatu takaisin.


title: Karvian kirkko

text: Uusi 102 senttimetriä pitkä vaivaisukko veistettiin ja se astui palvelukseensa marraskuussa 1960. Lokakuussa vuonna 2011 alkoholin vaikutuksen alaisena oleva ilkivallantekijä vandalisoi patsasta potkaisemalla vaivaisukon oikean käden ja kävelysauvan irti. Useiden kuukausien jälkeen ilkivallantekijä palautti kadonneet osat, jonka jälkeen vaivaisukko korjattiin, maalattiin ja palautettiin alkuperäiselle paikalleen kesäkuussa 2012.


title: Kenen joukoissa seisot (elokuva)

text: Kenen joukoissa seisot on Jouko Aaltosen ohjaama suomalainen dokumenttielokuva, jossa käsitellään 1970-luvun vasemmistolaista poliittista laululiikettä. Elokuva sai ensi-iltansa vuonna 2006, ja se on nimetty Aulikki Oksasen tunnetun kappaleen mukaan. Elokuva voitti vuonna 2007 Jussi-palkinnon sarjassa paras dokumentti. Lisäksi elokuva oli ehdolla kategorioissa paras elokuva, paras ohjaus ja paras musiikki.


title: Kenen joukoissa seisot (elokuva)

text: Elokuvassa esiintyvät muun muassa Agit-Prop, Arkiviisu, Kiti Neuvonen, Aulikki Oksanen ja itäsaksalainen Oktober Klub.


title: Kenen joukoissa seisot (elokuva)

text: "Kenen joukoissa seisot" julkaistiin DVD:nä 13. syyskuuta 2006. Levyllä on lisämateriaalina Peter von Baghin kommenttiraita, elokuvan traileri sekä neljä Agit-Propin live-esitystä 2000-luvulta.


title: Kōhei Hirate

text: Kōhei Hirate (, s. 24. maaliskuuta 1986) on japanilainen autourheilija.


title: Kōhei Hirate

text: Hirate aloitti uransa Kartingissa, joissa hän ajoi vuosina 1999–2001. Vuonna 2002 Hirate ajoi Japanin Formula Toyota -sarjassa, jossa hän sijoittui loppupisteissä upeasti toiseksi. Vuonna 2003 Hirate ajoi peräti kolmessa eri sarjassa, Italian Formula Renault 2.0:ssa, Saksan Formula Renault 2.0:ssa ja Formula Renault 2.0 Mastersissa. Italian Formula Renault -sarjassa hän sijoittui kahdeksanneksi. Saksan Formula Renault -sarjassa hän sijoittui sijalle 24 ja Formula Renault 2.0 Masters -sarjassa sijalle 21.


title: Kōhei Hirate

text: Vuonna 2004 Hirate ajoi Italian ja Saksan Formula Renault -sarjoja. Sijoitukset sarjoissa olivat sijat 2 ja 25. Vuodeksi 2005 Hirate siirtyi Formula 3 Eurosarjaan, jossa hän sijoittui sijalle 11. Vuonna 2006 hän sijoittui Formula 3 Eurosarjan kolmanneksi. Hän ajoi myös vuosina 2005 ja 2006 mestareiden F3-kisassa, jossa sijoitukset olivat viides ja neljäs.


title: Kōhei Hirate

text: Vuonna 2007 Hirate ajoi GP2-sarjassa Trident Racing-tallissa. Hän sijoittui loppupisteissä sijalle 19 keräten 9 pistettä. Kaudelle 2008 Hirate ei saanut jatkopestiä GP2-sarjasta, joten hän siirtyi Japanin Formula Nippon -sarjaan.


title: Digital Command Language

text: Digital Command Language (DIGITAL Command Language), DCL, on Digital Equipment Corporationin kehittämä komentokieli, jota on käytetty useissa yhtiön käyttöjärjestelmissä, esimerkiksi OpenVMS:ssä. Kielen komennot ovat tyypillisesti englanninkielisiä verbejä ja komennoille annettavat lisämääreet varsin yhdenmukaisia kautta koko kielen.


title: Digital Command Language

text: Vaikka DCL on tarvittaessa ohjelmointikieli, siinä ei jostain syystä ole kehittyneitä toistorakenteita, vaan silmukat täytyy toteuttaa ehtolauseella ja goto-käskyllä.


title: Digital Command Language

text: Lisätään tulostusjonoon kaksi tiedostoa, joista ensimmäisestä tulostetaan kolme kopiota:


title: Digital Command Language

text: Asetetaan oletushakemisto osoittamaan tämän hetkisen oletushakemiston alihakemiston alihakemistoon (piste toimii hakemistoerottimena):


title: Digital Command Language

text: Näytetään järjestelmän käyttäjät, ruudullinen kerrallaan:


title: Digital Command Language

text: Tulostetaan ruudulle tekstiä:


title: Digital Command Language

text: Yllä olevassa esimerkissä codice_1 on niin sanottu "looginen nimi", joka voisi vaihtoehtoisesti osoittaa vaikkapa johonkin käyttäjän oletushakemistossa olevaan tiedostoon, jolloin yllä oleva tervehdys (ja käytännössä kaikki normaalisti käyttäjän ruudulle tulostuva teksti) ohjautuisi sinne.


title: Gerald Edelman

text: Gerald Edelman (1. heinäkuuta 1929 New York, New York – 17. toukokuuta 2014 La Jolla, Kalifornia) oli yhdysvaltalainen biologi, joka sai lääketieteen Nobelin palkinnon vuonna 1972 immuunijärjestelmää koskevista tutkimuksistaan.


title: Gerald Edelman

text: Edelmanin tunnetuimman väitteen mukaan mieli ja tietoisuus ovat kokonaan biologisia ilmiöitä, jotka ilmenevät monimutkaisina solujen prosesseina aivoissa, ja tietoisuuden ja älykkyyden kehittyminen voidaan selittää tyydyttävästi darwinilaisilla teorioilla. Tästä mielen teoriasta hän kirjoitti kolmiosaisen tieteellisen teoksen sekä yleistajuisemman kirjan "Bright Air, Brilliant Fire: On the Matter of the Mind".


title: Gerald Edelman

text: Nobelin palkinnon hän sai kuitenkin vasta-ainemolekyylejä koskevista tutkimuksistaan.


title: Elizabeth R. Moberly

text: Elizabeth R. Moberly on brittiläinen tutkija-psykologi. Hän on muodostunut häneen tukeutuvan Joseph Nicolosin ohella homoseksuaalisuutta eheytettävissä olevana rikkinäisyytenä ja psykoseksuaalisen kehityksen häiriönä pitävän ex-gay-liikkeen keskeisimmäksi nykyteoreetikoksi.


title: Elizabeth R. Moberly

text: Moberlyn tunnetuimmat kristillis-psykologiset teoksensa homoseksuaalisuudesta ovat "Homosexuality: a New Christian Ethic" (1983) ja "Psychogenesis: The Early Development of Gender Identity" (1983). "Homosexuality: A New Christian Ethic" on erityisesti kristityille suunnattu kansantajuinen lyhennelmä "Psychogenesis"-teoksesta. Moberly on teoksessaan "Homosexuality: a New Christian Ethic" ”valottanut oman psykologisen tutkimustyönsä merkitystä etiikalle ja kristilliselle terapia- ja sielunhoitotyölle”. Aslan ry:n varapuheenjohtaja Ari Puonti luonnehtii Moberlyä seuraavasti: ”Moberlyn ajatukset eivät ole saaneet paljoakaan huomiota akateemisen psykoanalyysin piirissä, mutta kristillinen ex-gay-liike toivotti ne heti tervetulleeksi".


title: Elizabeth R. Moberly

text: Moberly puhuu ”homoseksuaalisesta tilasta” (homosexual condition), mikä tarkoittaa hänen mukaansa samaan sukupuoleen kohdistuvaa tunnetason ambivalenssia, joka oirehtii aikuisena samaa sukupuolta olevan vanhemman rakkauden etsimisenä homoseksuaalisista suhteista. Hänen mukaansa homoseksuaalisuuden syyt ovat hyvin moninaiset. Biseksuaalisuuden, transsukupuolisuuden ja homoseksuaalisuuden syyt ovat Moberlyn mukaan samat. Hän esittää myös, että biseksuaalin tunnetarpeet ovat täyttyneet lapsena hieman paremmin kuin homoseksuaalin ja homoseksuaalin paremmin kuin transsukupuolisen, joka on puolustautunut irrottautumalla kokonaan samasta sukupuolesta. Yksilö toisaalta kaipaa rakkautta saman sukupuolen taholta ja toisaalta kieltäytyy identifioitumasta täysin samaa sukupuolta olevaan vanhempaansa. Moberly esittää homoseksuaalisuuden taustalla olevan lapsuudessa täyttymättä jäänyt oikeutettu tarve saada rakkautta samaa sukupuolta olevalta vanhemmalta. Rakkautta ei joko ole ollut saatavilla tai lapsi ei ole jostain syytä kyennyt ottamaan sitä vastaan. Rakkautta vaille jäänyt lapsi on reagoinut irrottautumalla vanhemmasta psyykkisesti torjuakseen mahdollisia tulevia hylkäämisiä. Moberly nimittää tätä puolustautuvaksi irrottautumiseksi (defencive detachment). Irrottautumisen tuloksena lapsen samastuminen samaa sukupuolta olevaan vanhempaan on keskeytynyt. Heteroseksuaalisuus puolestaan edellyttäisi, että yksilö olisi kokenut olevansa samaa sukupuolta olevan vanhemman rakastama ja kyennyt samastumaan häneen


title: Elizabeth R. Moberly

text: Sama kasvuympäristö ei vaikuta Moberlyn mukaan kaikkiin saman perheen lapsiin samalla tavalla, vaan joku lapsista voi saada tai kokea saavansa vanhemmiltaan jotain, mitä muut lapsista eivät saa. Lapsi on jostain syystä kokenut tulleensa vanhempansa hylkäämäksi. Hylkääminen on voinut olla todellinen tai lapsi on kuvitellut tulleensa hylätyksi, vaikka hylkäämistä ei olisi todellisuudessa tapahtunutkaan. Hylkäämiskokemus on voinut johtua esimerkiksi siitä, että lapsi ja vanhempi ovat joutuneet joksikin aikaa eroon toisistaan vaikkapa jommankumman sairauden vuoksi jo vauvaiässä, lapsi–vanhempi-suhteessa on ollut jotain muita vaikeuksia, äiti on harkinnut aborttia alkuraskauden aikana tai ollut muuten epätasapainoisessa mielentilassa. Moberlyn yksi tärkeimmistä väitteistä on se, että homoseksuaalisuuden sisältämä patologia on seurausta kohtaamatta jääneestä tarpeesta saada rakkautta samaa sukupuolta olevalta vanhemmalta. Moberly itse luonnehtii psykodynaamisen tulkintansa homoseksuaalisuuden synnystä perustuvan ”perinteisen psykoanalyyttisen position riippumattomalle uudelleen arvioinnille”.


title: Elizabeth R. Moberly

text: Moberlyn teorian on nykyisestä mielenterveysalan ammattilaisten valtavirrasta riippumaton. Hän palaa homoseksuaalisuutta Sigmund Freudin jälkeen patologisoineisiin 1930–1960-lukujen psykoanalyytikoihin, joskin hän kritisoi heidän ajatuksiaan ja tulkitsee heidän havaintonsa uudelleen. Moberly kritisoi teoksessaan "Psychogenesis" (1983) Edmund Bergleriä, jonka mukaan homoseksuaalit ovat ”vääryyden keräilijöitä” ja siinä kieriskelijöinä. Samoin Moberly kritisoi Charles Socaridesia, eikä ex-gayliike yleensä vetoakaan klassista psykoanalyysiä kannattaneeseen Socaridesiin. Moberly kritisoi myös Irving Bieberiä, joka teki klassikoksi muodostuneen tutkimuksen mieshomojen perhetaustoista ja "eheytymisestä" heteroiksi.


title: Elizabeth R. Moberly

text: Moberlyn mukaan Freud, Bergler, Socarides ja Bieber ovat olleet väärässä, koska he ovat tulkinneet miesten homoseksuaalisuuden primääriksi syyksi liian läheisen äitisuhteen. Moberlyn mukaan se on vain seuraus isäsuhteen etäisyydestä, joka on varsinainen syy oman sukupuolen rakkauden etsimiselle omasta sukupuolesta. Moberlyn mukaan edellä mainitut henkilöt ovat myös tulkinneet homoeroottisen rakkauden väärin väittäessään sitä perverssiksi ilmiöiksi. Moberlyn mukaan homoseksuaalin tarve oman sukupuolen rakkaudelle on jokaisen ihmisen luonnollinen tarve, mutta sen olisi pitänyt täyttyä tarpeeksi lapsuudessa. Homoseksuaalin yritys etsiä tarpeen tyydytystä omasta sukupuolesta osoittaa oikeaan suuntaan, koska lapsella heteroseksuaalisuuden syntymistä edellyttää homoeroottinen vaihe. Moberlyn mukaan vain oman sukupuolen ei-eroottisen rakkauden vastaanottaminen voi avata heteroeroottisen kiinnostuksen synnyn. Moberlyn uuspsykoanalyysi ei edellytä sairauskäsitettä, vaikka hän pitääkin homoseksuaalisuutta psykoseksuaalinen kehityksen häiriönä (disorder).


title: Elizabeth R. Moberly

text: Moberlyn ja häneen tukeutuvien ex-gay-järjestöjen homoseksuaalisuutta koskevat ajatukset pohjautuvat psykoanalyysin ja psykiatrian osalta muutamien menneisyyden psykoanalyytikoiden ja psykiatrien löydöksiin, käsityksiin homoseksuaalisuudesta sairautena tai häiriönä, jotka kuitenkin nykyajan mielenterveysalan asiantuntijat, muun muassa Yhdysvaltain psykiatriyhdistys (American Psychiatric Association APA) on hylännyt.


title: Yksi lensi yli käenpesän (elokuva)

text: Yksi lensi yli käenpesän () on vuonna 1975 ensi-iltansa saanut Miloš Formanin ohjaama elokuva, joka perustuu Ken Keseyn kirjoittamaan samannimiseen romaaniin. Elokuva oli toinen, joka voitti kaikki viisi tärkeintä Oscar-palkintoa (paras elokuva, paras miespääosan esittäjä, paras naispääosan esittäjä, paras ohjaus, paras käsikirjoitus) sitten vuonna 1934 ilmestyneen elokuvan "Tapahtui eräänä yönä". Seuraava elokuva, joka voitti nämä Oscarit, oli vuonna 1991 ensi-iltansa saanut "Uhrilampaat".


title: Yksi lensi yli käenpesän (elokuva)

text: Elokuva on kuvattu Oregonin osavaltion sairaalassa Salemissa.


title: Yksi lensi yli käenpesän (elokuva)

text: Randle Patrick McMurphy (Jack Nicholson) saapuu mielisairaalaan, jossa halutaan tutkia, onko hän mielisairas. Hän on ollut ennen sinne joutumistaan vankilassa kahdesta pahoinpitelystä ja alaikäisen kanssa makaamisesta. McMurphy on puhdas kapinallinen, joka vastustaa sairaalan ylihoitajan Mildred Ratchedin (Louise Fletcher) ajamia traditioita. Suurimmillaan tämä kapinointi johtaa kalastusretkeen, jonne päästäkseen McMurphy varastaa linja-auton ja veneen ja lähtee kalastamaan yhdessä mielisairaalassa tapaamiensa potilaiden kanssa.


title: Yksi lensi yli käenpesän (elokuva)

text: Sairaalassa McMurphy tutustuu myös Päällikköön (Will Sampson), jättikokoiseen intiaaniin, jota pidetään kuuromykkänä. McMurphy saa kuitenkin tietoonsa Päällikön salaisuuden: hän osaa puhua eikä ole mielenvikainen. He päättävät paeta sairaalasta yhdessä. McMurphy joutuu kokemaan sähköshokkihoidon pikku mellakan jälkeen. Sieltä tullessaan hän esittää täysin lamaantunutta potilasta, mutta vinkkaa silmällään Päällikölle vain näyttelevänsä ennen kuin paljastaa pilailunsa muillekin potilaille ja hoitajille.


title: Yksi lensi yli käenpesän (elokuva)

text: Pakoillasta tulee täysi katastrofi. Potilastovereiden pitämien juhlien jälkeen McMurphy saa herätä aamulla ja havaita hoitaja Ratchedin saapuneen osastolle. Kun hoitaja Ratched poistuu, McMurphy ja Päällikkö yrittävät pakoa pihistämänsä avaimen kanssa. Pelonsekainen huuto kuitenkin katkaisee paon, kun käy ilmi, että potilas Billy Bibbit on tappanut itsensä. Hoitaja Ratched on valmis painamaan tapauksen villaisella ja jatkamaan tuttujen traditioiden varassa, jolloin McMurphy hyökkää kuristamaan tätä. McMurphy viedään pois.


title: Yksi lensi yli käenpesän (elokuva)

text: Jonkun ajan kuluttua McMurphy tuodaan yöllä takaisin osastolle ja häntä odottamaan jäänyt Päällikkö haluaa paeta. Käy kuitenkin ilmi, että McMurphylle on tehty lobotomia, eikä hän enää ole tietoinen ympäröivästä maailmasta. Päällikkö ei kuitenkaan halua jättää ystäväänsä siihen kuntoon ja tukahduttaa hänet tyynyllä kuoliaaksi. Sitten hän kävelee sairaalan pesuhuoneeseen, nostaa painavan lavuaarin syliinsä, heittää sen ikkunasta avaten pakotien ja pakenee itse.


title: Yksi lensi yli käenpesän (elokuva)

text: Näyttelijä Kirk Douglas osti oikeudet Ken Keseyn vuonna 1963 ilmestyneeseen romaaniin "One Flew Over The Cuckoo's Nest" tarkoituksenaan tehdä siitä näytelmä. Näytelmä ilmestyi jo vuotta myöhemmin 1964, mutta ei menestynyt odotetulla tavalla. Lopulta sitä esitettiin vain viisi kuukautta. Syyksi tähän on sanottu näytelmän humoristinen asenne, jota pidettiin mielisairaiden mauttomana pilkkaamisena.


title: Yksi lensi yli käenpesän (elokuva)

text: Jonkin aikaa näytelmän hyllyttämisen jälkeen Douglas matkusti Prahaan, missä hän tutustui paikalliseen elokuvaohjaajaan, Miloš Formaniin. Douglas ja Forman ystävystyivät ja Forman suostui filmatisoimaan kirjan, jonka Douglas lähettäisi tälle. Kului kymmenen vuotta ennen kuin kirja saapui. Formanin siirryttyä jo länteen ja asuessaan Chelseassa hänelle tuli kirjapaketti Kaliforniasta. Sen lähetti Kirk Douglasin poika Michael Douglas. Hän oli saanut projektiin turhautuneelta isältään oikeudet elokuvan tekoon.


title: Yksi lensi yli käenpesän (elokuva)

text: Näyttelijävalinnoissa Forman ja Michael Douglas joutuivat usein vääntämään kättä. Esimerkiksi päähenkilö McMurphyn rooliin Miloš Forman halusi Michael Douglasin mukaan Burt Reynoldsin, mutta kallistui myöhemmin Douglasin ajaman Jack Nicholsonin puoleen. Forman itse on sanonut Jackin olleen aina hänen ensimmäinen valintansa. Ennen Nicholsonia roolia R. B. McMurphyna oli ehditty tarjota jo Gene Hackmanille, Paul Newmanille ja Marlon Brandolle, jotka olivat kaikki kieltäytyneet.


title: Yksi lensi yli käenpesän (elokuva)

text: Myös roolia sairaanhoitaja Mildred Ratchedina ehdittiin tarjota useille näyttelijättärille ennen Louise Fletcheriä.


title: Yksi lensi yli käenpesän (elokuva)

text: Forman halusi muihin rooleihin tuntemattomia näyttelijöitä, vaikka myöhemmin joistakin heistä on tullut tunnettuja (esimerkiksi Danny DeVito ja Brad Dourif).


title: Yksi lensi yli käenpesän (elokuva)

text: Suurimpia vaikeuksia roolivalinnoissa tuotti Päällikkö ("Chief"). Forman halusi olla mahdollisimman uskollinen Ken Keseyn lähdetekstille ja sanoi suoraan haluavansa ison intiaanin. Intiaanit ovat kuitenkin usein pienikokoisia, eivätkä kirjan kuvailemia jättiläisiä. Michael Douglas joutui palkkaamaan erään autokauppiaan, joka myi autoja reservaatteihin, ilmoittamaan hänelle, jos sattuisi törmäämään isokokoiseen intiaaniin. Etsintöjen tuloksena löytyi lopulta Will Sampson, joka Formanin mukaan oli kuin tehty Päällikön rooliin.


title: Yksi lensi yli käenpesän (elokuva)

text: Elokuvaa varten valmistautuessaan rooleihin saivat näyttelijät luvan mielisairaalanhoitajalta osallistua terapiaistuntoihin oikeiden mielisairaiden kanssa ja oleskella osastoilla. Näin he saivat luotua hahmonsa oikeiden ihmisten pohjalta. Sydney Lassick, joka esitti Charles Cheswickia, paniikkihäiriöistä potilasta, kertoi dokumentissa ottaneensa roolihahmoonsa paljon piirteitä eräästä osastolla oleskelleesta potilaasta.


title: Yksi lensi yli käenpesän (elokuva)

text: Jack Nicholson rakensi McMurphysta ristiriitaisen hahmon, josta ei loppujen lopuksi tiedä, onko hän mielisairas vai ei. Louise Fletcher totesi, että Jack oli kuvauksissa eräänä päivänä udellut paljon tietoja hänen roolihahmostaan ja lopulta kysynyt tämän etunimeä. Etunimeä ei oltu mainittu käsikirjoituksessa. Kysymyksiin kyllästyneenä Fletcher oli tuhahtanut ensimmäisen mieleensä tulleen nimen, joka oli ollut "Mildred". Joitakin päiviä myöhemmin kuvattiin terapiaistuntokohtausta, johon McMurphy saapuu saatuaan sähköshokkiterapiaa. Kun hoitaja Ratched kysyy, haluaisiko McMurphy osallistua istuntoon vai levätä, puhuttelee McMurphy häntä vastauksessaan Mildrediksi. Filmillä voi tarkkaan katsomalla nähdä, kuinka Fletcher punastuu tästä.


title: Yksi lensi yli käenpesän (elokuva)

text: Miloš Forman halusi tehdä elokuvasta mahdollisimman realistisen. Hän ei halunnut näyttelijöiden näyttelevän roolejaan vaan olevan roolissaan. Realistisuutta saadakseen Forman neuvoikin näyttelijöitä tekemään pieniä eleitä, jotta hahmoista tulisi aidon oloiset. Usein hän kuvasi jopa harjoituksiksi tarkoitetut kohtaukset saadakseen mahdollisimman spontaaneja roolisuorituksia.


title: Yksi lensi yli käenpesän (elokuva)

text: Vaikka Forman pitää elokuviensa leikkaustyövaiheesta, hänellä oli ongelmia "Käenpesän" leikkaamisessa. Vasta neljäs raakaleikkaus tyydytti ohjaajaa.


title: Yksi lensi yli käenpesän (elokuva)

text: Ensimmäisen leikkauksen pituus oli 2 tuntia 50 minuuttia ja ohjaajasta se tarvitsi tiivistystä ja epäolennaisuuksien karsimista. Toinen raakaleikkaus olikin pituudeltaan 2 tuntia 32 minuuttia mutta elokuva vaikutti ohjaajasta yhä liian pitkältä. Forman asennoitui uudestaa karsiakseen radikaalisti turhat rönsyt ja juonta eteenpäin viemättömät sivupolut. Kolmannen raakaleikkauksen pituus olikin enää 2 tuntia 4 minuuttia, mutta ohjaajasta se tuntui pidemmältä kuin toinen raakaleikkausversio. Tilanne vaikutti ongelmalliselta. Lopulta ohjaaja ymmärsi poistaneensa sivuhenkilöiden ja sairaalamiljöön kannalta vääriä kohtauksia ja joutui tekemään vielä uuden, neljännen leikkausversion. Tällöin elokuvan pituus ajallisesti kasvoi kolmannesta versiosta 2 tuntiin 11 minuuttiin, mutta rytmi viimein tyydytti Formania.


title: Yksi lensi yli käenpesän (elokuva)

text: Elokuvasta tuli aikansa mittakaavassa menestys. Se tuotti 112 miljoonaa dollaria ja sai arvostelijoilta pääasiassa positiivista palautetta. Elokuva voitti viisi tärkeintä Oscaria: paras elokuva, paras ohjaus, paras miespääosa, paras naispääosa ja paras käsikirjoitus.


title: Yksi lensi yli käenpesän (elokuva)

text: Suomessa "Yksi lensi yli käenpesän" oli vuosien 1972–1983 katsotuin elokuva yhteensä 778 133 katsojallaan.


title: Yksi lensi yli käenpesän (elokuva)

text: Elokuva valittiin vuonna 1993 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. American Film Institute valitsi ”Käenpesän” vuonna 1998 sijalle 20. Vuonna 2006 kootulla sadan innoittavimman amerikkalaiselokuvan listalla AFI nosti ”Käenpesän” sijalle 17.


title: Yksi lensi yli käenpesän (elokuva)

text: Ehdokkaana:


title: Suojajoukot

text: Suojajoukko on sotilaallisena terminä yksikkö tai joukko-osasto, jonka tehtävänä on tulla perustetuksi ja keskitetyksi mahdollisimman nopeasti esimerkiksi valtakunnan rajalle. Taktiikassa kyse on viivytystaistelusta.


title: Suojajoukot

text: Tavoitteena on joko jo pelkällä olemassaolollaan ehkäistä vastustajan hyökkäysaikeet tai vaihtoehtoisesti suojata muun (perusteilla olevan sotajoukon) siirtyminen tulevalle toiminta-alueelleen.


title: Suojajoukot

text: Suomessa Valkoisella armeijalla oli vuonna 1919 suojajoukkotehtävä. Käytetty nimitys oli tuolloin "etujoukot". Niiden tarkoituksena oli rajalle porrastettuina antaa aikaa liikekannallepanolle ("ylösmarssi") ja puolustuslinjan miehittämiseen. Joukkojen liikuntakykyä korostettiin suhteellisesti pienen vahvuuden kompensoimiseksi.


title: Suojajoukot

text: Talvisotaa ennen jo lokakuussa 1939 sijoitettiin suojajoukot rajalle muodollisesti kertausharjoituksina pidetyn osittaisen liikekannallepanon, ylimääräisten harjoitusten nimellä. Hallitus teki tästä päätöksen 6. lokakuuta 1939. Ylimääräiset harjoitukset eivät näin ollen olleet kertausharjoitus, vaan liikekannallepano, mitä ei sanottu, koska ei haluttu vaikeuttaa talvisotaa edeltäneitä neuvotteluja Neuvostoliiton kanssa.


title: Suojajoukot

text: Suojajoukon ajatus tähtäsi vuoden 1933 puolustussuunnitelmaan, jonka mukaan Neuvostoliiton päävoima Suomeen tulee Karjalan kannakselta. Suojajoukon käytöstä oli kaksi erilaista mielipidettä. Ensimmäisen mukaan suojajoukkojen olisi pitänyt viivyttävänäkin joukkona tehdä aktiivista vastarintaa, kun taas toisen ajatuksen mukaan suojajoukon piti tarjota vain aikaa pääpuolustuslinja ryhmitykselle kohtalaisen vähäisin tappioin. Näin ollen vastarinta pääpuolustuslinjalla olisi riittävä mm. tykistöllä tuettuna verrattuna neuvostoliittolaisten todennäköiseen ylivoimaan.


title: Suojajoukot

text: Karjalan kannakselle perustettiin neljä suojajoukko-osastoa: Lipolan ryhmä, Muolaan ryhmä, Uudenkirkon ryhmä ja Raudun ryhmä. Niihin kuului aluksi 4-6 pataljoonaa, lähinnä rajajoukkoja ja kevyttä, liikkuvaa jalkaväkeä kuten jääkäreitä. Varsinaiset suojajoukkotaistelut kestivät vain noin viikon. 7. joulukuuta 1939 mennessä kaikki suojajoukot olivat vetäytyneet pääasemaan.


title: Weißenfels

text: Weißenfels on kaupunki Saksassa Saksi-Anhaltin osavaltion eteläisimmässä osassa. Se sijaitsee kolmisenkymmentä kilometriä Leipzigista lounaaseen. Kaupunkia halkoo Elben sivujoki Saale. Weißenfels on aiemmin ollut merkittävä jalkineteollisuuden keskittymä. Sen nähtävyyksiä on muun muassa Neu-Augustusburgin linna.


title: Weißenfels

text: Kaudella 1961–1990 Weißenfelsin vuotuinen keskilämpötila oli 9,4 °C. Kylmin kuukausi oli tammikuu (0,3 °C) ja lämpimin heinäkuu (18,6 °C). Keskimääräinen vuotuinen sademäärä oli 471 mm. Sateisin kuukausi oli kesäkuu ja vähäsateisimmat vastaavasti tammi- ja helmikuu.


title: Weißenfels

text: Weißenfelsin väkiluku on noin 40 000 asukasta.


title: Weißenfels

text:
Weißenfels sai kaupunkioikeudet vuonna 1185. Sitä ennen nykyisen Weißenfelsin alueella oli sijainnut kolme erillistä kylää: Tauchlitz, Horklitz/Georgenberg ja Klenkow(e)/Klingau. Horklitzista on varhaisin kirjallinen maininta 900-luvulta. Weißenfels sijaitsi kahden kauppareitin varrella. Myöhäiskeskiajan ja uuden ajan taitteessa kaupunkiin kehittyi vahva käsityöteollisuus. Erityisesti suutari- ja räätälitoiminta kukoistivat. Kolmikymmenvuotisen sodan aikana 1600-luvulla kaupungin väkiluku romahti 2 200:sta 960:een. Sodan jälkeen alkoi taloudellinen nousu ja Weißenfels oli Sachsen-Weißenfels -ruhtinaskunnan keskus vuodesta 1656 vuoteen 1746. Hiilen myötä alkoi 1700-luvulla voimakas taloudellinen kehitys. Erityisesti jalkineteollisuus kohosi merkittäväksi; vuonna 1895 kaupungissa oli 45 alan teollisuuslaitosta.
Kansallissosialismin aikana tuhottiin Nordstraße 14:ssä sijainnut synagoga. Toisen maailmansodan jälkeen Weißenfels kuului Neuvostoliiton miehitysvyöhykkeeseen. Useat jalkinevalmistajat kansallistettiin ja niistä muodostettiin yksi iso kombinaatti. 1980-luvun loppuun mennessä Weißenfels oli DDR:n suurin jalkineteollisuuskeskittymä. Alan laitoksissa työskenteli yli 6 000 henkeä ja noin 75 % DDR:n jalkineista tuotettiin Weißenfelsissa ja sen ympäristössä. Saksan jälleenyhdistymisen jälkeen Weißenfelsin jalkineteollisuus ei ollut elinkelpoinen ja se hävisi. Työttömyys nousi huomattavasti.


title: Weißenfels

text: Weißenfelsin väkiluku nousi 1990-luvulla ja oli vuonna 2000 noin 46 000. Sen jälkeen väkiluku väheni, kunnes 2010-luvulla kääntyi jälleen nousuun. Syntyvyys on ollut ennustettua korkeampaa, mutta kuitenkin pienempää kuin kuolleisuus, mikä on useille Saksan pikkukaupungeille varsin tavanomaista. Vuonna 2017 ylipormestarina (Oberbürgermeister) toimineen Robby Rischin mukaan väestönkasvun taustalla on pitkäjänteinen pyrkimys ulkomaalaistaustaisen väestön integroimiseksi paikalliseen kulttuuriin. Myös sijainti Leipzig-Hallen taajama-alueella avittaa kehitystä, kuin myös monipuolinen talouselämä - etenkin korkean arvonlisän työpaikat.


title: Weißenfels

text: Weißenfelsin huomattaviin nähtävyyksiin lukeutuu "Schloss Neu-Augustusburg". Nykyisen linnan rakennuttivat ruhtinaat August ja Johann Adolf I vuosina 1660–1694 kolmikymmenvuotisessa sodassa tuhoutuneen linnan tilalle. "Geleitshaus Weißenfels" rakennettiin renessanssityyliin vuonna 1552. Ruotsin kuningas Kustaa II Aadolf, joka kuoli Lützenin taistelussa kolmikymmenvuotisessa sodassa 6. marraskuuta 1632, palsamoitiin Geleitshausissa. Toimenpiteestä vastasi apteekkari Casparus König. Talon eräässä erkkerihuoneessa on säilynyt tapahtumasta muistuttava veritahra. Nykyisin rakennuksessa toimii museo ja ravintola.


title: Weißenfels

text: Jalkineteollisuuden tilalle Weißenfelsiin on tullut elintarviketeollisuutta (muun muassa Tönnies Fleischwerkin tuotantolaitos). Aurinkopaneeleihin, erityyppisiin oviin ja vastaaviin tuotteisiin keskittyneellä Schüco International KG:llä on toimipiste kaupungissa.


title: Weißenfels

text: Weißenfelsissa risteävät valtatiet B 91, B 87 sekä B 176. Keskustan läheisyydessä sijaitsee moottoriteiden A 9 ja A 38 risteys. Weißenfelsin rautatieasema, "Weißenfelser Bahnhof", sijaitsee vuonna 1846 avatun Thüringenin rasan varrella. Reitillä Stralsund–Berliini–Erfurt–Düsseldorf kulkevat IC-junat pysähtyvät asemalla. Paikallisjunaliikenteessä Weißenfelsista on suora yhteys Halleen, Leipzigiin, Erfurtiin ja Zeitziin. Schkeuditzin kaupungin pohjoispuolella sijaitseva "Flughafen Leipzig/Halle" (noin 2 723 000 matkustajaa vuonna 2007) on lähin merkittävä lentoasema.


title: Weißenfels

text: Koripallossa Mitteldeutscher BC on pelannut maan pääsarjassa. Kaupungin menestynein jalkapalloseura on 1. FC Weißenfels. Weißenfelsissa pelattiin ensimmäinen salibandyn nuorten MM-kilpailu marraskuussa 2001. Seurajoukkue UHC Sparkasse Weißenfels on Saksan moninkertainen bundesliigan mestarijoukkue.


title: Weißenfels

text: Weißenfelsin historiaan liittyviä tunnettuja henkilöitä ovat muun muassa


title: Katodisäde

text: Katodisäde on elektronisuihku, joka syntyy tarkoitukseen rakennetussa elektrodeilla eli katodilla ja anodilla varustetulla tyhjiöputkessa, jota kutsutaan katodisädeputkeksi. Jos tyhjäksi pumpattuun lasiputkeen sijoitetaan kaksi elektrodia, joiden välille kytketään jännite, katodia eli jännitelähteen negatiiviseen napaan kytkettyä elektrodia vastapäätä olevan lasin havaitaan hehkuvan, minkä saavat aikaan katodista lähtevät elektronit. Ilmiön havaitsi ensimmäisenä vuonna 1869 saksalainen fyysikko Johann Hittorf vuonna 1876 Eugen Goldstein antoi sille nimen "katodisäteet" ().


title: Katodisäde

text: Häiriytymättömät katodisäteet etenevät suoraviivaisesti, mutta niitä voidaan poikkeuttaa sähkö- tai magneettikentän avulla. Tähän perustuu katodisädenäyttö, joka on oskilloskoopin, vidicon-televisiokameran ja kuvaputkinäytön perusosa. Uudet teknologiaratkaisut ovat syrjäyttämässä katodisädeputken käyttöä näissä sovelluksissa.


title: Katodisäde

text: Katodisäteiden tutkiminen johti elektronien keksimiseen. Vuonna 1897 brittiläinen fyysikko J. J. Thomson osoitti että säteet koostuivat ennen tuntemattomista, negatiivisen varauksen omaavista hiukkasista, jotka myöhemmin saivat nimen "elektroni".


title: Katodisäde

text: Katodisäteet ovat saaneet nimensä siitä, että ne lähtevät tyhiöputkessa negatiiviselta elektrodilta eli katodilta. Jotta putkeen syntyisi elektronisuihku, elektronien on ensin irrottava katodin atomeista. Varhaisimmissa tyhjiöputkissa, Crookesin putkissa, joissa katodi oli kylmä, tämä saatiin aikaan kytkemällä katodin ja anodin välille korkea jännite, joka ionisoi putkessa jäljellä olleen kaasun; kun ionit osuivat katodiin, niitä kiihdyttivät sähkökenttä ja vapautuneet elektronit. Nykyaikaisissa tyhjiöputkissa käytetään termistä emissiota, jolloin katodi tehdään ohuesta kuidusta, jota kuumentaa sen läpi kulkeva erillinen sähkövirta. Kuidun atomien kiihtynyt satunnainen lämpöliike irrottaa kuidun pinnalla atomeista elektroneja, jotka syöksyvät putkessa olevaan tyhjiöön.


title: Katodisäde

text: Koska elektroneilla on negatiivinen sähkövaraus, katodi työntää niitä luotaan ja anodi vetää niitä puoleensa. Ne etenevät tyhjässä putkessa suoraviivaisesti. Elektrodien välinen jännite kiihdyttää nämä pienimassaiset hiukkaset suuriin nopeuksiin. Kun elektronit saapuvat anodiin, ne jatkavat matkaansa anodiin kytketyn virtajohtimen kautta virtalähteeseen ja sieltä takaisin katodiin. Näin katodisäteet kuljettavat sähkövirran putken läpi.


title: Katodisäde

text: Katodisäteet itsessään ovat näkymättömiä, mutta niiden olemassaolo havaittiin ensin, kun ne osuivat putken lasiseiniin, joissa ne virittävät lasin atomeja ja saavat ne säteilemään valoa. Tätä ilmiötä sanotaan fluoressenssiksi. Tutkijat havaitsivat, että putkeen katodin eteen asetetut esineet saattoivat aiheuttaa hehkuvaan seinään varjon. Tästä voitiin päätellä, että katodista lähti jotakin, mikä eteni suoraviivaisesti.


title: Katodisäde

text: Putkessa kulkevaa katodisädesuihkua voidaan ohjata antamalla sen kulkea metallijohtimien välitse, kun näistä on muodostettu ristikko, johon on kytketty pieni jännite. Näiden johtimen sähkökenttä saa osan elektroneista poikkeamaan suunnastaan, jolloin ne eivät pääse anodille. Näin ollen pienellä jännitteellä ristikossa voidaan säätää anodin paljon suurempaa jännitettä. Tähän perustuu tyhjiöputkien käyttö sähköisten signaalien vahvistimina. Nopeita katodisädesuihkuja voidaan myös ohjata sähkökentillä, jotka saadaan aikaan sijoittamalla putkeen ylimääräisiä metallilevyjä, joihin kytketään jännite, tai magneettikentillä, jotka saadaan aikaan käämien ja niistä muodostettujen sähkömagneettien avulla. Näin rakennettuja katodisädeputkia käytetään muun muassa televisiovastaanottimissa, tietokoneiden näytöissä ja elektronimikroskoopeissa.


title: Katodisäde

text: Sen jälkeen kun Otto von Guericke vuonna 1654 keksi tyhjiöpumpun, fyysikot alkoivat kokeilla, mitä tapahtuu, jos sähkön annetaan purkautua harvennetun ilman läpi. Vuonna 1705 todettiin, että sähköstaattisen generaattorin kipinät kulkevat pidemmän matkan alipaineisessa ilmassa kuin normaalissa ilmanpaineessa.


title: Katodisäde

text: Vuonna 1838 Michael Faraday johti virran harvennetulla ilmalla täytetyn lasiputken läpi ja havaitsi oudon valokaaren, joka alkoi katodilta eli negatiiviselta elektrodilta ja päättyi anodille eli positiiviselle elektrodille. Vuonna 1857 saksalainen fyysikko ja lasinpuhaltaja Heinrich Geissler sai parannetulla pumpulla putken vielä tarkemmin tyhjennetyksi ilmasta, jolloin jäljelle jäänyt paine oli vain noin 10 atm, ja hän havaitsi, ettei putkessa näkynyt vain kaari, vaan hehku täytti koko putken. Putken elektrodien välinen jännite, joka oli saatu aikaan induktiokäämillä, vaihteli muutamasta kilovoltista sataan kilovolttiin. Tällaisia putkia sanotaan Geisslerin putkiksi, ja ne ovat samantapaisia kuin nykyiset neonvalomainokset.


title: Katodisäde

text: Nämä ilmiöt selitettiin sillä, että korkea jännite kiihdytti sähköllä varattuja atomeja eli ioneja, joita putken ilmassa on läsnä jonkin verran. Matalassa paineessa kaasumolekyylien välillä on riittävästi tilaa, niin että ionit voivat kiihtyä tarpeeksi suuriin nopeuksiin niin, että kun ne törmäävät toiseen atomiin, ne saavat siitä elektroneja irtomaan, jolloin syntyy ketjureaktion omaisesti lisää positiivisia ioneja ja vapaita elektroneja. Katodi vetää puoleensa kaikki positiiviset ionit. Kun ne osuvat siihen, ne saavat metallista irtoamaan elektroneja. Anodi taas vetää puoleensa vapaita elektroneja.


title: Katodisäde

text: Geisslerin putkissa on sen verran ilmaa, että siinä elektronit voivat edetä vain lyhyen matkaa, ennen kuin ne törmäsivät johonkin atomiin. Näissä putkissa elektronit liikkuivat hitaan diffuusioprosessin vaikutuksesta eivätkä koskaan saavuttaneet kovin suurta nopeutta, minkä vuoksi näissä putkissa ei syntynyt katodisäteitä. Sen sijaan niissä syntyi sähköpurkauksen aiheuttama värillinen hehku, samaan tapaan kuin nykyisissä neonvaloissa. Sen saivat aikaan kaasuatomeihin osuneet elektronit ja ionit, jotka virittivät atomien orbitaaleilla olleita elektroneja korkeammille energiatasoille. Tämän energian elektronit vapauttivat valona. Ilmiötä sanotaan fluoresenssiksi.


title: Katodisäde

text: Brittiläinen fyysikko William Crookes ja eräät muut tutkijat pystyivät 1870-luvulla tyhjentämään putken ilmasta vielä tarkemmin, jolloin sinne jäänyt paine oli vähemmän kuin 10 atm. Tällaisia putkia sanotaan Crookesin putkiksi. Faraday oli ensimmäisenä havainnut pimeän alueen juuri katodin edessä, jossa ei ollut luminesenssia. Tätä alettiin kutsua "katodin pimeäksi alueeksi", "Faradayn pimeäksi alueeksi" tai "Crookesin pimeäksi alueeksi". Crookes havaitsi, että kun hän pumppasi enemmän ilmaa ulos putkesta, Faradayn pimeä alue laajeni katodista kohti anodia, kunnes lopulta putki oli kokonaan pimeä. Mutta putken anodin puoleisessa eli positiivisessa päässä putken lasi itse alkoi hehkua.


title: Katodisäde

text: Kun putkessa oli entistäkin vähemmän ilmaa, elektronit pääsivät etenemään keskimäärin pidemmän matkan, ennen kuin ne osuivat kaasuatomeihin. Kun putki oli pimeä, useimmat elektronit pääsivät etenemään suoraviivaisesti katodista anodiin saakka törmäämättä välillä mihinkään. Kun esteitä ei ollut, elektrodien välinen jännite kiihdytti nämä pienimassaiset hiukkaset suuriin nopeuksiin. Näitä ovat katodisäteet.


title: Katodisäde

text: Kun hiukkaset saapuivat anodiin, niiden nopeus oli jo niin suuri, että vaikka anodi vetikin niitä puoleensa, ne usein lensivät sen ohi ja osuivat lopulta putken takaseinään. Kun ne osuivat lasiseinän atomeihin, ne virittivät näissä elektroneja korkeammille energiatasoille ja saivat ne fluoressoimaan. Myöhemmät tutkijat maalasivat lasin sisäpinnan fluoressoivilla aineilla kuten sinkkisulfidilla saadakseen hehkun vielä paremmin näkyviin.


title: Katodisäde

text: Katodisäteet itsessään ovat näkymättömiä, mutta tämän fluoressenssin ansiosta tutkijat panivat merkille, että putkeen katodin eteen asetetut esineet, myös anodi, saivat aikaan selvärajaiset varjot hehkuvalle takaseinälle. Vuonna 1869 saksalainen fyysikko Johann Hittorf päätteli ensimmäisenä tämän ilmiön osoittavan, että putkessa täytyy olla jotakin, mikä etenee suoraviivaisesti, ja jolle Eugen Goldstein sittemmin antoi nimen "katodisäteet".


title: Katodisäde

text: Vielä 1800-luvun lopulla atomit olivat pienimmät tunnetut hiukkaset ja niitä pidettiin jakamattomina. Mikä kuljettaa sähkövirtoja, oli suuri arvoitus. Vuosisadan lopulla suoritettiin useita kokeita sen selvittämiseksi, mitä katodisäteet olivat. Oli kaksi teoriaa. Crookesin ja Arthur Schusterin mukaan ne koostuivat "säteilevän aineen" hiukkasista, toisin sanoen sähköisesti varautuneista atomeista. Saksalaiset tiedemiehet Eilhard Wiedeman, Heinrich Hertz ja Goldstein sen sijaan väittivät, että ne olivat eetterissä eteneviä aaltoja, jonkinlainen uusi sähkömagneettisen säteilyn muoto, eivätkä ne olleet samoja, jotka kuljettivat sähkövirran putken läpi.


title: Katodisäde

text: Kiista ratkesi vuonna 1897, kun J. J. Thomson mittasi katodisäteiden massan ja osoitti, että ne koostuivat hiukkasista, mutta näiden hiukkasten massa oli vain noin 1800:osa kevyimmän atomin, vetyatomin massasta. Ne eivät siis olleet atomeja, vaan kyseessä oli uusi hiukkaslaji, ensimmäinen löydetty "subatominen hiukkanen", jota hän aluksi nimitti ""korpuskeliksi"", mutta joka myöhemmin sai nimen "elektroni", jonka nimen George Johnstone Stoney oli jo vuonna 1874 antanut olettamilleen hiukkasille. Thomson osoitti myös, että hiukkaset olivat samoja, joita lähtee myös valosähköisistä ja radioaktiivisista aineista (beetasäteily). Pian havaittiin myös, että samat hiukkaset kuljettavat sähkövirtaa metallijohtimissa ja että ne ovat atomeissa negatiivisesti sähköisinä osina.


title: Katodisäde

text: Katodisäteitä tutki ansioituneesti myös Philipp Lenard. Seuraavana vuonna myös Thomson sai elektronin löytämisestä Nobelin palkinnon.


title: Katodisäde

text: Kaasun ionisointi Crookesin putkessa käytetyn kaltaisella kylmällä katodilla ei ole luotettavin tapa katodisäteiden aikaansaamiseksi, koska se on riippuvainen putkessa jäljellä olevan ilman paineesta. Vähitellen ilma sitoutuu putken seiniin, jolloin se lakkaa toimimasta. Kun kuitumaisesta johtimesta tehty katodi kuumennettiin punahehkuiseksi sen läpi kulkevan sähkövirran avulla, siitä putkeen lähtee elektroneja termiseksi emissioksi kutsussa prosessissa. Hittorf ja Goldstein keksivät katodisäteiden tuottamiseen luotettavamman ja säädettävissä olevan menetelmä, jonka myös Thomas Edison keksi itsenäisesti vuonna 1880. Ensimmäisissä oikeissa elektronisissa tyhjiöputkissa, jotka keksittiin vuonna 1904, käytettiin tätä kuumakatoditekniikkaa, ja ne syrjäyttivät Crookesin putket. Näiden putkien toiminta ei edellyttänyt niissä olevan kaasua, joten ilma voitiin pumpata niistä pois niin tarkoin, että jäljelle jäänyt paine oli luokkaa 10 atm (10 Pa). Crookesin putkissa käytettyä ionisointimenetelmää katodisäteiden tuottamiseksi käytetään enää vain erikoisvalmisteisissa kaasupurkausputkissa kuten krytroneissa.


title: Katodisäde

text: Lee De Forest havaitsi vuonna 1906, että pienellä jännitteellä metalliristikossa voitiin säätää paljon suurempaa virtaa, jonka muodostivat tyhjiöputken läpi kulkeneet katodisäteet. Hänen keksimänsä triodi oli ensimmäinen laite, jolla voitiin vahvistaa sähköisiä signaaleja, ja siitä sai alkunsa nykyaikaisen elektroniikan kehitys. Tyhjiöputket tekivät mahdolliseksi radio- ja televisiolähetykset, tutkan, äänielokuvat ja pitkän matkan puhelinyhteydet, ja niihin perustui pitkälti koko elektroniikka 1960-luvulle saakka, kunnes transistori syrjäytti ne.


title: Katodisäde

text: Katodisäteitä sanotaan nykyisin tavallisesti elektronisuihkuiksi. Elektronisuihkujen ohjaustekniikka sai alkunsa Ferdinand Braunin vuonna 1897 tekemistä keksinnöistä, ja nykyään sitä käytetään muun muassa elektronimikroskoopeissa, elektronisuihkulitografiassa ja hiukkaskiihdyttimissä.


title: Katodisäde

text: Aaltojen tavoin katodisäteet etenevät suoraviivaisesti, ja ne muodostavat varjon, jos niiden tiellä on jokin esine. Ernest Rutherford osoitti, että säteet voivat kulkea ohuiden metallikalvojen läpi, mikä viittasi siihen, että ne koostuisivat hiukkasista. Koetulokset näyttivät siis ristiriitaisilta, ja syntyi kiistoja siitä, olivatko ne aaltoja vai hiukkasvirtoja. Crookesin mukaan ne olivat hiukkasia, Hertzin mukaan aaltoja. Kiista ratkesi, kun J. J. Thomson käytti sähkökenttää säteiden kulkusuunnan muuttamiseksi. Tämä osoitti, että katodisäteet muodostuivat hiukkasista, sillä tiedettiin, ettei sähkökentällä voitu muuttaa sähkömagneettisten aaltojen kulkusuuntaa. Ne voivat myös saada aikaan mekaanisia ilmiöitä ja fluoressenssia.


title: Katodisäde

text: Louis de Broglie väitti myöhemmin, vuonna 1924 tohtorinväitöskirjassaan, että elektronit ovat fotonien kaltaisia siinä suhteessa, että nekin voivat käyttäytyä sekä aaltojen että hiukkasten tavoin. Niilläkin on samanlainen dualistinen luonne, jollaisen Einstein oli jo aikaisemmin väittänyt valolla olevan. Katodisäteiden aaltoluonteen vahvisti vuonna 1927 Davissonin–Germerin koe, joka osoitti niiden taipuvan kidehilassa.


title: Soft Cell

text: Soft Cell oli englantilainen synthpop-duo 1980-luvun alkupuolella. Duon jäsenet olivat Marc Almond (laulu) ja David Ball (syntetisaattori). Yhtyeen sanoitukset keskittyvät yleensä rakkauteen ja romantiikkaan, mutta myös elämän pimeämpään puoleen, aiheina muun muassa transsukupuolisuus, huumeet ja murha. Yhtye tunnetaan parhaiten vuoden 1981 cover-hitistä ”Tainted Love”.


title: Jerome Isaac Friedman

text: Jerome Isaac Friedman (s. 30. maaliskuuta 1930) on yhdysvaltalainen fyysikko. Hän oli mukana löytämässä kokeellisia todisteita kvarkkien olemassaolosta, jonka vuoksi hän sai vuonna 1990 Nobelin fysiikanpalkinnon yhdessä Henry Way Kendallin ja Richard Edward Taylorin kanssa.


title: Jerome Isaac Friedman

text: Friedman on Chicagossa syntynyt venäläisemigranttien lapsi, joka kiinnostui fysiikasta luettuaan Albert Einsteinin kirjan, ja hylkäsi taideopinnot ja lähti lukemaan fysiikkaa. Hän teki väitöskirjansa Chicagossa Enrico Fermin ohjauksessa.


title: The Last King of Scotland

text: The Last King of Scotland on vuonna 2006 ensi-iltansa saanut Kevin MacDonaldin ohjaama brittiläinen draamaelokuva, joka perustuu Giles Fodenin samannimiseen romaaniin. Sen pääosissa ovat Forest Whitaker, James McAvoy, Kerry Washington ja Simon McBurney.


title: The Last King of Scotland

text: Elokuva sai ensi-iltansa Yhdysvalloissa vuonna 2006 ja Suomessa tammikuussa 2007.


title: The Last King of Scotland

text: Elokuva kertoo Ugandan diktaattorina vuosina 1971–1979 toimineesta Idi Aminista (Forest Whitaker). Hän ottaa henkilökohtaiseksi lääkärikseen nuoren skotin Nicholas Carriganin (James McAvoy), joka joutuu hankalaan välikäteen huomatessaan, millaisen isännän alaiseksi on joutunut.


title: The Last King of Scotland

text: "The Last King of Scotland" voitti kaksi BAFTA-palkintoa: Alex Kordan palkinnon parhaasta brittiläisestä elokuvasta ja parhaan sovitetun käsikirjoituksen palkinnon.


title: The Last King of Scotland

text: Idi Aminia näyttelevä Forest Whitaker on palkittu roolisuorituksestaan muun muassa Oscarilla, BAFTAlla, Golden Globella ja Screen Actors Guild -palkinnolla vuonna 2007. Rooliaan varten Whitaker luki kirjoja, katsoi dokumentteja ja tapasi Aminin ystävät ja perheen. Hän opetteli Itä-Afrikan aksentin ja swahilin, jota hän käyttää elokuvassa useita kertoja.


title: Oviraptor

text:
"Oviraptor" oli noin kahden metrin pituinen ja se lienee painanut korkeintaan 100 kiloa. Laji käveli pystyasennossa ja sen ruumiinmuoto muistuttaa muita petodinosauruksia. Niistä sen erottaa kuitenkin sen lyhyt ja korkea kallo, jossa on nokka ja sen kitalaessa pari piikkimäistä hammasta. Tämän lisäksi "Oviraptorin" pään päällä oli eräänlainen kypärä. Pään harjanne on voinut toimia viestinä lajitovereille esimerkiksi lisääntymisaikana, vaikka se tosin oli kummallakin sukupuolella. Kypärä on voinut toimia myös hengitysilman lämmittimenä, hajuaistin tehostajana tai aivojen viilentäjänä. Aivot olivat dinosauruksen aivoiksi isot, suurin piirtein nykyisen strutsin tai emun aivojen kokoiset. On epäilty, että sen ansiosta "Oviraptor" on voinut olla hyvin sosiaalinen. Suvun lajien eturaajat olivat taipuneet lintumaisesti sivuille levossa. Ranneluiden rakenne on antanut ymmärtää, että eturaajat olivat taipuisat. "Oviraptorilla" on voinut olla myös höyhenpeite.
Ensimmäinen "Oviraptor" löydettiin munapesän läheltä, jonka munien luultiin kuuluneen "Protoceratopsille". Tästä sen päteltiin olleen rosvoamassa pesää, joten sen nimi tarkoittaakin ’munavarasta’. Myös sen nokan ja kitalaen hampaiden sanottiin sopivan munien rikkomiseen. Kuitenkin vuonna 1992 löydettiin pesä, jossa oli poikasia ja emo. Osoittautui, että pesä olikin sen oma, ja se vartioi tai hautoi pesää. Yksilö joutui hiekkamyrskyn tai mutavyöryn kouriin ja menehtyi pesälle.


title: Oviraptor

text: Oviraptorin on luultu myös syöneen nilviäisiä ja kotiloita. Joskus on myös ehdotettu, että se olisi syönyt hedelmiä ja juuria. Kuitenkin sen ruumiinrakenne antaa ymmärtää sen olleen saalistaja. Parhaana todisteena tälle pidetään Oviraptorin pesän läheltä löytynyttä "Velociraptorin" poikasen kalloa. Löytö voi merkitä myös sitä, että "Oviraptorit" myös ruokkivat poikasiaan.


title: Oviraptor

text: Mongoliasta löydetyt, lähes täydellisinä säilyneet kaksi "Oviraptoria", jotka ovat saaneet lempinimet "Romeo" ja "Julia", ovat löytyneet kietoutuneena toisiinsa. Ne mahdollisesti tappelivat yhdessä tai olivat saalistuspari tai pariskunta.


title: Teenage Mutant Ninja Turtles (videopeli)

text: Teenage Mutant Ninja Turtles (tunnetaan myös nimellä Teenage Mutant Hero Turtles) on Konamin kehittämä ja Ultra Gamesin/Konamin NES:ille vuonna 1989 julkaisema toimintaseikkailupeli.


text: Peli perustuu suosituista teini-ikäisistä mutanttininjakilpikonnista kertovaan sarjakuva- ja animaatiosarjaan, ja se on samalla ensimmäinen sarjaan perustuva videopeli. Isossa-Britanniassa sarjan nimi muutettiin muotoon "Teenage Mutant Hero Turtles", koska ohjelmien lapsille soveltuvuutta valvovat auktoriteetit tulivat siihen tulokseen, ettei lapsille tarkoitetun ohjelman nimessä saa käyttää japanilaisiin salamurhaajiin viittaavaa "ninja"-sanaa. Niinpä pelikin julkaistiin joissakin maissa, kuten Suomessa, nimellä "Teenage Mutant Hero Turtles".


text: "Teenage Mutant Ninja/Hero Turtles" käännettiin myös monille kotitietokoneille, joihin lukeutuvat Amiga, Amstrad CPC, Atari ST, Commodore 64, DOS, MSX ja ZX Spectrum. Siinä missä alkuperäinen NES-versio sai hyvän vastaanoton, käännökset eivät sen sijaan saaneet kovinkaan hyvää palautetta peliarvostelijoilta.


text: Peli on toimintaseikkailu, jossa on ylhäältäpäin kuvattu ulkomaailma sekä tasohyppelymäiset vaiheet rakennusten sisällä. Ulkona näkee myös kartan, ja eri rakennuksissa käymällä on tarkoitus saavuttaa jaksojen päämäärät. Apua saa karttaa katsoessa April O' Neilin kommenteista. Ulkona käyttöön saa myös auton. Pelissä voi vaihtaa kilpikonnaa missä kohtaa tahansa. Jokaisella kilpikonnalla on oma aseensa ja aseilla on (NES-versiossa) eri vaikutukset vihollisiin. Esimerkiksi Donatellon pitkä ja hidas ase on tehokas sopien usein loppuvihollisiin. Jos yksi kilpikonnista jää vangiksi, voi muilla jatkaa peliä. Kadonneita voi kuitenkin löytää ja pelastaa pelin myöhemmissä vaiheissa.


text: Vuonna 1989 Konami julkaisi myös kolikkopelin nimellä "Teenage Mutant Ninja Turtles", mutta sillä ei ole yhtäläisyyksiä NES-peliin, ja samainen peli käännettiin myöhemmin myös NES:ille nimellä "".


title: Hangon kirkko

text: Hangon kirkko on kirkkorakennus Suomen eteläisimmässä kaupungissa Hangossa. Se on päätytornillinen pitkäkirkko. Kirkko on valmistunut vuonna 1892. Se vaurioitui pahoin sodassa, mutta korjattiin perusteellisesti 1950-luvun alussa arkkitehti Bertel Liljeqvistin suunnitelmien mukaan.


title: Hangon kirkko

text: Kirkon suunnitteli arkkitehti Johan Jacob Ahrenberg. Kirkko rakennettiin punatiilestä vuosina 1890–1892 koristeelliseen uusgoottilaiseen tyyliin. Se oli tiilipintainen ja siinä oli muun muassa sivutorneja.


title: Hangon kirkko

text: Hankoniemi, sitä ympäröivät merialueet ja noin 400 saarta oli vuokrattu Neuvostoliitolle laivastotukikohdaksi Moskovan rauhansopimuksen ehtojen mukaisesti. Vuokra-aika alkoi 23. maaliskuuta 1940 ja Neuvostoliitto luopui alueesta 2. joulukuuta 1941. Hanko kärsi pahoin sodissa ja vuokra-aikana: pommitukset olivat tehneet tuhojaan, julkisia rakennuksia oli räjäytetty palasiksi, mukaan lukien Hangon vesitorni. Kirkko oli vesitornin vieressä ja oli toiminut vuokra-aikana teatterina ja elokuvateatterina. Vesitornin räjäytys vaurioitti kirkkoa pahasti – jopa uuden kirkon rakentamista harkittiin.


title: Hangon kirkko

text: Kirkko kuitenkin korjattiin 1950-luvun alussa ja se vihittiin uudelleen käyttöön 1953. Kirkon ulkonäkö muuttui perusteellisesti. Pommitukset olivat tuhonneet kirkkoa ja Hangon meri-ilmasto oli jättänyt jälkensä: poltettu tiili ei kestänyt. Sivutorneista ja runsaista muuratuista koristeista luovuttiin ja kirkko rapattiin harmaaksi. Uudistettu ulkonäkö edustaa funktionalismia. Myös kirkon sisätilojen ilme muuttui.


title: Hangon kirkko

text: Kirkko sai erillisen sakariston vuonna 1971, sakaristossa on myös pieni vihki- ja kastekappeli. Kirkon sisätiloja korjattiin vuonna 1973, arkkitehti Lars Rejström suunnitteli korjauksen. Sisätiloja on korjattu myös 1992. Kirkon alttariseinässä ollut ikkuna-aukko oli muurattu aikanaan umpeen. Vuonna 2004 aukko avattiin, uusi ruusuikkuna on arkkitehti Gunnel Helanderin ja lasitaiteilija Carita Heinrichsin käsialaa.


title: Hangon kirkko

text: Kirkon alttarilla on kopio Bertel Thorvaldsenin "Kristus"-patsaasta. Patsas on saatu lahjoituksena kirkon vihkiäisiin 1. adventtina 1892. Alkuperäinen patsas on Kööpenhaminan tuomiokirkossa (). Kristus-patsas on välillä ollut kirkkosalin puolella ja alttarilla on ollut tekstiilitaiteilija Oili Mäen työ "Välittäjä". Kun patsas siirrettiin takaisin alttarille vuonna 1992, "Välittäjä" ja Mäen toinen työ "Maria" sijoitettiin kuorin sivuille. Tekstiilityöt on hankittu vuonna 1973.


title: Hangon kirkko

text: Kirkon urut ovat mekaaniset, vuodelta 1965 peräisin olevat 29-äänikertaiset pohjoissaksalaistyyppiset barokkiurut. Ne on rakentanut saksalainen Paul Ott. Kirkossa on myös votiivilaiva, kirkkolaiva "Hangö", jonka 36-metrinen esikuva on rakennettu Bromarvissa vuonna 1877.


title: Hangon kirkko

text: Hangon seurakunta on perustettu vuonna 1874 ruotsinkielisenä. Vuonna 1962 seurakunta jaettiin suomenkieliseksi ja ruotsinkieliseksi seurakunnaksi. Toimitilat ovat yhteiset.


title: Johanneksen kirkko (Hamina)

text: Johanneksen kirkko (entinen Haminan kirkko) on kirkkorakennus Haminan kaupungin keskustassa Raatihuoneentorilla. Kirkko on pyhitetty Johannes Kastajalle. Kirkon suunnittelijana toimi arkkitehti Carl Ludvig Engel, ja se on rakennettu vuosina 1839–1843. Rakennus edustaa uusklassista tyylisuuntaa, ja siinä on vahvoja vaikutteita kreikkalaisista temppeleistä. Kirkko peruskorjattiin vuonna 1955.


title: Johanneksen kirkko (Hamina)

text: Haminan kaupunkiseurakunnan aiemmat kirkot, Ulrika Eleonoran kirkko ja Elisabetin kirkko, olivat sijainneet nykyisen ortodoksisen Pietari-Paavalin kirkon paikalla. Elisabetin kirkon tuhouduttua vuonna 1821 tontti annettiin Venäjän keisarin päätöksellä ortodoksiselle seurakunnalle ja luterilaiselle kirkolle tarvittiin uusi sijoituspaikka. Viipurin läänin kuvernööriltä, kreivi Carl Gustaf Mannerheimiltä anottiin apua uuden kirkon sijoittamiseksi tontille, jossa aiemmin sijainneessa komendantintalossa oli allekirjoitettu Haminan rauhansopimus vuonna 1809. Vuoteen 1837 mennessä kirkkoa varten oli saatu kerättyä 36 000 ruplaa ja seuraavana Mannerheim lähetti kirkon piirustukset ja hakemukset Suomen senaattiin. Vahvistus saatiin noin vuoden kuluttua. Johanneksen kirkon peruskivi laskettiin 17.5.1839 ja se vihittiin käyttöön juhannuksena 1843. Kirkko sai nimensä Johannes Kastajalta. Kirkko oli alun perin Haminan ruotsinkielisen väestön käytössä.


title: Johanneksen kirkko (Hamina)

text: Johanneksen kirkossa on Koiviston kirkosta luovutetulta alueelta peräisin oleva kirkkolaiva 1700-luvulta. Laiva päätyi Haminaan sotien jälkeen kun evakuoitua kirkollista esineistöä jaettiin supistuneen Suomen alueen seurakunnille. Kattokruunut ovat vuosilta 1756 ja 1759, ja ne on valmistettu Tukholmassa. Kirkon ensimmäiset urut saatiin vuonna 1906 ja niiden tarkastajana toimi säveltäjä Oskar Merikanto. Nykyiset urut otettiin käyttöön vuonna 1989 ja niissä on 26 äänikertaa. Pietarilaisen "Bernt Abraham Godenhjelmin" vuonna 1845 maalaama alttaritaulu esittää Kristuksen ylösnousemusta. Alttaritaulun alla on jäljennös Leonardo da Vincin pyhää ehtoollista esittävästä freskosta. Kirkon vanhin esine on ruotsinkielinen Raamattu vuodelta 1703.


title: Forest Whitaker

text: Forest Steven Whitaker nuorempi (s. 15. heinäkuuta 1961) on yhdysvaltalainen Oscar-palkittu näyttelijä.


title: Forest Whitaker

text: Whitaker syntyi Longview’ssä, Texasissa mutta eli lapsuutensa Los Angelesissa Comptonissa. Hänen isänsä on kirjailija Forest Whitaker vanhempi. Äiti Laura Francis Whitaker on opettaja. Forest Whitakerilla on kaksi veljeä Kenn ja Damon sekä vanhempi sisar Deborah.